Ижтимоий тармоқларда маълумотларни қандай саралаймиз? — XUTBA.UZ\nИжтимоий тармоқларда маълумотларни қандай саралаймиз?\n30 05 2019 - 9:49 / - Мақола\nМустақиллик йилларида барча соҳаларда бўлгани каби, ахборот – технологиялари соҳасида ҳам салмоқли ўзгаришлар амалга оширилди. Қувонарлиси шуки, интернет хизмат турларидан аёлларимиз ҳам унумли фойдаланмоқдалар. Аёл-қизларимиз энг кўп мурожаат қиладигани тури бу — аёл-қизлар учун веб саҳифалар ва кийим-кечак сотуви, пазандачиликка оид ижтимоий тармоқлардаги каналлардир.\nРеспублика хотин-қизлар қўмитасининг “Аёл” электрон журнали, “Саодат” газеталари ва ISLOM.UZ порталининг «ОМИНА» электрон журнали аёл-қизларимизнинг ижтимоий савиясини, дунё қарашини кенгайтиришга муҳим ҳисса қўшиб келмоқда. Соғликни, хусусан оналар ва болаларнинг репродуктив саломатлигини сақлаш мақсадида ташкил этилган “Саломатлик сирлари”, “Оналар ва болалар” , “Соғлом авлод” каби тармоқ каналларини ҳам санаб ўтишимиз мумкин.\nШу ўринда, аҳолининг диний саводхонлигини ошириш, уларга соф ислом ақидасини етказиш, диний билимсизлик, фирқачилик ва бемазҳаблик каби иллатларга барҳам бериш мақсадида ташкил этилган, Ўзбекистон Республикаси Вазирлар маҳкамаси ҳузуридаги Дин ишлари бўйича Қўмита тасдиғидан ўтган ўнлаб расмий диний–маърифий каналлар Фаcебук, Телеграм, Инстаграм каби ижтимоий тармоқларда ўз фаолиятини олиб бормоқда.\nЎзбекистон Мусулмонлари Идораси тасарруфидаги диний-маърифий телеграм каналлари қуйидагилар: “muslim.uz” portali: “fitrat.uz”, “alberuniy.uz”, “imon.uz”, “fargonaziyo.uz” , “sammuslim.uz”, “tavba.uz”, “zamaxshariy.uz” , “naqshband.uz” “Surxonmuslim.uz”, “paziylet.uz”, “bukhari.uz”, “islaminstitut.uz”, “tasbeh.uz”, “kukaldosh .uz”, “hazratnavoiy.uz” , “ nasafziyo.uz”, “ravza.uz”, “nasihat.uz”, “tuhfa.uz”, “hidoya.uz”, “muhaddis.uz”, “islomota.uz”, “at-tavfiq.uz”, “@masjid.uz”, “@masjid.uz”, “@isloh.uz”, “vasatiya.uz”, “@maxdumuz”, “@voizuz”, “@mirarabuz”, “@shafoat.uz”, “@sakinat.uz”, “xadicha.uz”, “irfon.uz”, “xojabuxoriy.uz”, “@shoshuz”, “muxlis.uz”, “@kosoniy.uz”, “islomoboduz”, “@baraka_uuz”, “muslimun.uz”, “@fazilat.uz”, “aqida.uz”, “muhsin.uz”, “hanafiy.uz” , “tartil.uz”, “@termiziy.uz”, “@Termiziy_uz”, “@hidoyatUz”, “Vakillik.uz”, “@vaqfuz”, “@oilam_uz”, “@Sirlii_uz”, “@xutbauz”, “@diniysavollar”\nIslom.uz портал таркибидаги каналлар:\n“@Islomuz_kanal”, “FiqhUz_kanal”, “HilolNashr”, “@Quranuz_kanali”, “wwwIslamUz”, “@Arabicuz”, “@BintuSodiq” , “@Siyrat_uz”, “SaboqlarUz”, “Muslimaatuz”, “@Hadisislomuz”.\nУшбу канал аъзолари ишончли ва сифатли маълумотлар, турли диний саволларга жавобларни олиш, саволлар йўллаш ва интернет танловларида иштирок этиш имкониятларига эга бўлишади.\nМинг афсуски ижтимоий тармоқларда хеч қандай хуқуқий хужжатга эга бўлмаган, санади йўқ, устозлари номаълум кишилар томонидан ёд ғояларни тадбиқ қилувчи каналлар хам учраб туради. Хушёрлик эса давр талабидир. Илмни қаердан олаётганимизга эътибор қаратишимиз зарур. Шунингдек илм олишда тартиб энг мухим омилдир. Меъёридан ортиқ, ўзимиз танишиб чиқиш имкониятига эга бўлган даражада кўп каналларга аъзо бўлиб олганмиздан эса бизга илм юқиб қолмайди.\nОдатда ижтимоий тармоқларга: транспортда кетаётганимизда, кимнидир кутиб қолганимизда, ёлғиз ўзимиз қолганимизда кирамиз. Бундай ҳолатда бирор маълумотни ўқиб, таҳлил этиш салоҳияти бизда жуда паст бўлади. Биз бу хабарларни шунчаки вақт ўтказиш учун мутолаа қиламиз. Бу эса, маълумотни етарли даражада англашимизга йўл бермайди. Бундан ташқари мутолаа жараёнида дўстларингизнинг сизга хабар йўллаб қолишлари сизни фикрингизни бузади. Ваҳоланки, илм бу тарзда олинмайди.\nИжтимоий тармоқдаги баъзи каналлар аъзоларини кўпайтириш ва кишиларга чуқур таъсир кўрсатиш учун Дин ниқоби остида фолият юритади. Шу билан кифояланмай асоссиз ва шариатга хилоф хабарлар тарқатиб юбормоқда. Бу каби канал соҳиблари “Хайрли кун” пости билан бошланган кунингизни “Хайрли тунлар”га улаб, вақтингизни зое қилишдан бошқасига ярамайди.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам дедилар: «Илмни ўрганинглар. Илм учун сокинлик ва виқорни ўрганинглар. Ўзингиз таълим олаётган зотга тавозули бўлинглар».\nАнас розияллоҳу анҳудан ривоят қилинади: «Расулуллоҳ соллаллоҳу алайҳи васаллам дедилар: «Албатта, ушбу илм диндир. Бас, ҳар бирингиз динини кимдан олаётганига қарасин».\nҲоким ва Ибн Адий ривоят қилганлар.\nРасулуллоҳ соллаллоҳу алайҳи васаллам ҳадислардан ибрат олиб илмни ишончли манбалардан яъни Ўзбекистон Республикаси Вазирлар маҳкамаси ҳузуридаги Дин ишлари бўйича Қўмита тасдиғидан ўтган расмий диний–маърифий каналлар, Ўзбекистон Мусулмонлари Идораси тасарруфидаги диний-маърифий телеграм каналлари ва Islom.uz портал таркибидаги каналларидан фойдаланиш лозим.\nПазандачилик каналга кириб, динни ҳали ўзлари тузук билмайдиган “пазанда бекажонлар”дан ўрганиш эса, яхши эмас.\nҲар бир ишни унинг устаси бажаргани маъқул. Худди, бирор еримиз оғриганда қурувчи ёки ошпазнинг олдига бормаганимиз каби, динимизни, унга оид илмларни ҳам, ундан бехабар кишилардан ўрганмаслигимиз керак.\nИмом Бухорий номидаги Тошкент ислом институти 4-курс талабаси Р.Нажмиддинова\nXUTBA.UZ тахририяти томонидан мақола тахрир этилган


Жаҳон 02:07 / 20.01.2021 15757\nЯпонияда ёғган қалин қор йўлларда тирбандликларга ва ўз уйларини қордан тозалаш вақтида 60дан кўпроқ кишининг ўлимига олиб келди. Бу ҳақда мамлакатнинг давлат ерлари, инфратузилма, транспорт ва туризм вазири Кадзуеси Акаба маълум қилди.\nЁмон об-ҳаво мамлакатнинг шимолини қамраб олган. Жумладан, Хонсю ва Хоккайдо оролларида декабрдан бери қор ёғиши тўхтамаяпти.\nУшбу ҳудудларда қор билан курашга кучлар етмаяпти. Ҳукумат жабрланган ҳудудларга тезкор молиявий ёрдам кўрсатишга ваъда берган.\n“Давлат тезда зарур ҳисоб-китобларни қилиб, қорни хавфсиз тозалашда ёрдам кўрсатади. Биз қор кураш вақтида ҳалок бўлганлар кўплигидан жуда ташвишдамиз”, деб айтган вазир.\nАкабнинг таъкидлашича, жорий йилда ёмон об-ҳаво қурбонлари сони 2017-2018 йилларда кузатилган серқор қишдагидан ошиб кетган. Унинг айтишича, ҳалок бўлганлардан аксариятини кекса ёшлилар ташкил қилмоқда. Улар кўчаларни, ўз уйлари томини қордан тозалаш вақтида жароҳат олишган ёки қор уюмлари остида ҳалок бўлишган.\nЯпонияда кучли қор ёғиши 2020 йил декабрида бошланган ва ҳозирги кунгача давом этмоқда. Бундай аномал ёғингарчилик йўлларда ҳаракатланишнинг ва электр таъминотининг издан чиқишига олиб келган. Ўлимлар сонини минималлаштириш мақсадида баъзи префектуралар ҳарбийларга мурожаат қилиб, ёрдам беришни сўрашган.\n23:52 / 28.02.2021 2431\n23:33 / 28.02.2021 5285


Вилоятда туризм, айниқса, экотуризмни ривожлантиришга алоҳида эътибор қаратилмоқда. 2016 йили вилоятга 23 мингдан ортиқ маҳаллий ва 4 мингдан зиёд хорижлик сайёҳлар ташриф буюрган. Жорий йилнинг биринчи ярмида хорижлик сайёҳлар сони 3 мингдан ошди. Уларнинг аксарияти табиат ишқибозлари — экотуристлардир. Экотуризм бошқа соҳалардан фарқли ўлароқ, катта харажат талаб этмайдиган, аммо яхши даромад келтирадиган бизнес экани маълум. ЎзА хабарида айтилишича, бизнеснинг бу турини ривожлантиришда Туркистон тоғ тизмалари бағрида жойлашган Зомин, Бахмал, Фориш, Ғаллаорол туманлари, Айдар-Арнасой кўллар тизими ҳудудида кенг имкониятлар мавжуд.


Кемада коронавирусни юқтирганлар сони уч баравар...\n07.02.2020 13:43 0 2767\n«Diamond Princess» круиз кемаси душанба куни Япониянинг Йокогама портидан сафарга чиқади. Кўп ўтмай, йўловчиларидан бирида коронавирус аниқлангани маълум бўлади.\nЯпонияда круиз лайнерида коронавирусни юқтирганлар сони уч баравар кўпайиб, 61 кишига етди, дея хабар берди «NHK» телеканали.\nАввалроқ 20 киши касаллангани маълум қилинганди.\nКема 20 январь куни Йокогамадан Кагосима – Гонконг – Окинава йўналиши бўйлаб ҳаракатини бошлайди. У душанба куни Йокогамага қайтиб келиши режалаштирилганди. Бироқ маълум бўлишича, йўловчилардан бири, гонконглик 80 ёшли отахон Гонконгда соҳилга тушади ва коронавирусни юқтириб олади. Душанба куни бир нечта йўловчи бетобликдан шикоят қилади. Япония ҳукумати кемани рейдда сақлашга ҳамда 3700 нафар йўловчи ва экипаж аъзоларини текширувдан ўтказишга қарор қилади.\nЯпония кема коронавирус Diamond Princess


Янги миграция қоидаларига оид эслатма\n22 апрел 2021, Тошкент вақти: 21:55\n2015 йилнинг 1 январидан Россияда жорий этилган янги миграция қоидалари визасиз мамлакатлардан келаётган меҳнат муҳожирлари орасида кўплаб саволларни юзага келтирмоқда. Озодлик радиоси таҳририятга келаётган саволлар асосида 2015 йилда Россияда ишга рухсатнома олиш янги қоидалари масаласида эслатма тайёрлади.\nРоссияда хориж фуқаролари томонидан меҳнат фаолияти билан шуғулланиш 2002 йилнинг 25 июлида жорий қилинган 115-ФЗ “Хориж фуқароларининг ҳуқуқий ҳолати тўғрисида”ги Қонун томонидан бошқарилади. 2013 йил 23 июлида қабул қилинмиш 203-ФЗ ““Хориж фуқароларининг Россия Федерациясидаги ҳуқуқий ҳолати тўғрисида”ги Федерал қонунга ўзгартиш киритиш тўғрисида”ги Қонуни янги тартибларни жорий қилди.\nРоссияга визасиз давлатлар, хусусан, Ўзбекистондан келаётган меҳнат муҳожирлари чегарада берилаётган миграция картасида “Цель визита в Российскую Федерацию”, яъни “Россия Федерациясига ташрифдан мақсад” катагида албатта “Ишга” (На работу), деб кўрсатишлари лозим.\nАкс ҳолда, Федерал миграция хизмати (ФМС) идорасида унга Россияда меҳнат қилишга рухсат берилмайди.\nЯнги тартибга кўра, Россия Федерацияси ўрта ва олий таълим муассасалари ва ташкилотлари кундузги бўлимларида таҳсил олаётган чет элликлар фақат ишга рухсатнома асосида меҳнат қилишлари мумкин. Бу рухсатнома муддати унинг таълим олиш муддатидан ошиб кетмаслиги лозим. Бу тоифадаги шахсларга ишга рухсатнома белгиланган квоталардан ташқари берилиши белгиланган.\nИшга рухсатнома хориж фуқаросидан ариза топширилган кундан бошлаб 10 кундан ошмаган муддатда берилиши лозимлиги қонунда кўрсатилган. Бу рухсатнома муҳлатини узайтириш учун у патент муддати тугашидан 15 кундан кечиктирмасдан ФМС идорасига қуйидаги ҳужжатларни тақдим этади:\n1) Ишга рухсатномани узайтириш тўғрисида ариза; 2) Хорижликнинг ўзи таҳсил олаётган муассасасида кундузги бўлимда ўқиётгани тўғрисида маълумотнома; 3) бирор ишни бажариш (хизмат кўрсатиш) бўйича тузилган меҳнат шартномаси; 4) гиёҳвандлик, ОИТС ва бошқа юқумли касалликларга мубтало бўлмагани тўғрисида тиббий маълумотнома.\nХорижлик талаба ўзи таҳсил олаётган Россия минтақасидан ташқарида меҳнат фаолияти билан шуғулланишига йўл қўйилмайди.\nИшга рухсатномани 2014 йилда расмийлаштирган муҳожирларга\nИшга рухсатномалар унда кўрсатилган муддатгача амал қилиши қонунда тасдиқланган.\nВизасиз мамлакатлар, шу жумладан, Ўзбекистондан келган ишчиларга эндиликда иш ўринларини тақсимлаш квоталаш тизими асосида амалга оширилмайди.\n2014 йилда расмийлаштирилган патентларнинг амал қилиш муддати\nМиграция хизмати ходимлари изоҳига кўра, 2015 йилнинг январигача расмийлаштирилган патентлар тўлов бажарилган муддатгача амал қилади. Масалан, 2014 йилнинг декабрида бир, икки ёки уч ойга аванс тўлови ўтказилган патентлар шу муддат якунига қадар амал қилади (ўтган йилнинг декабрида ФМС патент муддатини узайтиришни 3 ойдан кўпроқ вақтга рухсат бермаган).\nЯъни, 2015 йилнинг март ойига қадар эски йилда берилган патентлар ўз кучини йўқотади.\nПатентнинг тўлов муддати якунланиши билан муҳожир, янги қоидаларга кўра, янги ишга рухсатнома расмийлаштиради. Бунинг учун у эски патенти амал қилиш муддати якунига қадар янгисини олиши ёки ҳужжат расмийлаштиришга улгурмаслигига ишонч ҳосил қилса, Россия чегарасидан ташқарига чиқиши ва янги миграция картасини олиб кириши лозим.\nПатентни қўлига олган мигрант кейинги икки ой давомида маҳаллий ФМС идорасига ишга рухсатнома нусхасини олиб келиб кўрсатиши, иш берувчи эса бу ҳақда билдиришнома юбориши лозим. Акс ҳолда, патент бекор қилинади, хориж фуқароси эса депортацияга учрайди.\nПатент олиш учун зарур бўлган ҳужжатлар\n1. Патент олишга ариза;\n3. Ишга рухсатнома олиш учун 2000 рубль миқдорида давлат божи;\n4. Миграция картаси;\n5. 2 дона 3х4 см фотосурат.\n2015 йилги патент тизими ҳам жисмоний, ҳам юридик шахсларникида иш фаолиятини олиб боришга рухсат беради. Патент хорижликка Россия Федерацияси ҳудудида ҳам яшаш, ҳам ишлаш ҳуқуқини беради.\n2015 йилнинг 1 январидан киритилган қоидага кўра, муҳожир патент олишга аризани Россия Федерациясига кириб келганидан 30 кун давомида топшириши лозим. Агар бу муддатни ўтказиб юборса, у 10 мингдан 15 минг рублгача маъмурий жаримага тортилади.\nРоссиянинг турли минтақаларида патентлар нархлари маҳаллий ҳокимиятлар томонидан 1500 рублдан 8 000 рублгача қилиб белгиланади. Масалан, ишга рухсатнома нархи энг юқори бўлган Ёқутистон ва Чукоткада патентлар 7056 ва 8000 рублни ташкил этади. Эндиликда ишга рухсатнома Москвада - 4 минг ва Санкт-Петербургда – 3 минг рублни ташкил қилади. Энг арзон - 1568,4 рублли патентни эса меҳнат муҳожирлари Киров, Кострома, Иркутск ва Пензада расмийлаштиришлари мумкин.\nМуҳожир ўз патентини 12 ойлик муддати якунига 10 иш куни қолгунга қадар яна узайтириши мумкин. Бироқ патентни фақат бир маротаба узайтиришга рухсат бор.\nПатент йўқолиб қолса\nЙўқотиб қўйилган ёки яроқсиз ҳолга келиб қолган патент ўрнига Федерал миграция хизматининг тегишли идорасидан дубликат олиш мумкин.\nМиграция идораси томонидан патент берилмаган ёки ишга рухсатномаси муддатдан олдин бекор қилинган шахс патентни қайта расмийлаштиришга бир йилдан кейин мурожаат қилиши белгиланди.\nПатентга зарур бўлган барча ҳужжатларни бир жойда йиғиш мумкинми?\nМуҳожирлар учун патент олишга зарурий бўлган ҳужжатларни йиғиш турли минтақаларда жорий йилнинг январидан ишга тушган Кўптармоқли Миграция марказлари (Многофункциональный Миграционный центр)да амалга оширилади.\nМасалан, Москвада шундай йирик марказлардан бири Янги Москванинг Сахарово қишлоғида ишга тушди (Троицкий административный округ, сельское поселение Вороновское, метро Аннино, тел. +7 (495) 539 55 33).\nБу ерда улар рус тили, қонунчилигидан имтиҳон топширишлари, солиқ идораси қайдига (ИНН), миграция қайдига туришлари, тиббий кўрикдан ҳамда дактилоскопиядан ўтишлари мумкин. Москва мэрияси ташаббуси билан тузилган бу ташкилотда, масалан, рус тили, Россия қонунчилиги ва тарихидан имтиҳон топшириш атиги 500 рублни ташкил этади, ваҳоланки, бошқа жойларда бу хизмат учун 3 мингдан 5 минг рублгача хизмат ҳақи олинади.\nКўптармоқли марказ “ягона хизмат” режимида ўз хизмати учун хориж фуқаросидан барча ҳужжатлар учун 14500 рубль ҳақ олишини эълон қилди.\nКўплаб минтақаларда зарурий ҳужжатларни йиғишга кўмаклашувчи тижорат ташкилотлари ҳам фаолият юритмоқда.\nЯнги иш жойига ўтган ёки янги меҳнат шартномасини тузган муҳожирга\nЯнги меҳнат шартномасини тузган хориж фуқароси иш берувчисидан тегишли ФМС идорасини бу ҳақда бохабар қилишни талаб қилиш ва янги билдиришнома бланкаси билан миграция идорасига мурожаат қилиши лозим.\nПатент муддати тугагач, қанча вақтда Россияга қайтиб кириш мумкин?\nЯнги қонунга биноан, меҳнат қилгани келган ва Россияга кириб зарурий миграция ҳужжатларини расмийлаштирган хориж фуқаролари чегарани беҳисоб маротаба кесиб ўтишлари мумкин.\nЖорий йилдан бошлаб ишга рухсатнома олиш учун мигрантлар рус тили, Россия қонунчилиги ва тарихидан имтиҳон топширишлари зарур.\nХориж паспортлари тўғрисида (Загранпаспорт)\nЯнги йилнинг 1 январидан МДҲ давлатлари фуқаролари Россияга фақат хорижий паспорт билан кириши мумкин.\nЎзбекистондан ташқари МДҲдаги деярли барча давлатларда икки паспортлик режим амалда бўлиб, фуқаролар ўз мамлакати ҳудудида ички паспорт билан юради. Шунинг учун бу мамлакатлар фуқаролари Россияга хорижий паспортлари билан боради.\nЎзбекистонда битта паспортли тизим жорий қилингани сабабли, ягона ўзбек паспорти хорижга, жумладан, Россияга чиқишга рухсат беради.\nДепортация бўлган муҳожир Россияга 10 йил киритилмайди\nПрезидент Владимир Путин 2014 йилнинг 31 декабрь куни имзолаган янги қонунга кўра, миграция қонунчилигини бузган муҳожирнинг Россияга 10 йил давомида кириши тақиқланди.\nУшбу қонунга кўра, агар муҳожир Россияда бўлиш муддати тугагач, ноқонуний равишда 270 кундан ортиқ қолган бўлса, унга 10 йиллик тақиқ қўлланилади.\nАгар муҳожир 180 кундан 270 кунгача Россия ҳудудида ноқонуний юрган бўлса, унинг 5 йил давомида ушбу мамлакатга кириши тақиқланади.\nФедерал Миграция хизмати маълумотига кўра, сўнгги икки йил давомида 1 миллион 300 минг муҳожирнинг Россияга кириши тақиқланган.


"Samarqand" банки сўнгги бир йилда ёпилган қатор банкларнинг навбатдагиси бўлди.\nЎзбекистон Марказий банки матбуот хизмати 2000 йилдан буён фаолият кўрсатаётган "Samarqand" банки ўз фаолиятида йўл қўйган камчиликлар оқибатида лицензиядан маҳрум қилинганини билдирди.\nМарказий банк сайтида эълон қилинган қисқа хабарга кўра, "Samarqand" банкининг банк операцияларини амалга ошириш ҳуқуқини берувчи лицензиясининг бекор қилинишига амалдаги банк қонунчилиги талаблари бузилгани сабаб бўлган.\nРасмий сайтда "Samarqand" банкининг фаолияти тўхтатилиши “Ўзбекистон Республикаси Марказий банки тўғрисида”ги қонуннинг 53-моддаси ҳамда “Банк ва банк фаолияти тўғрисида”ги қонуннинг 14- моддасига асосланилгани ёзилган.\nОзодлик мухбири Ўзбекистон Марказий банки билан боғланиб, "Samarqand" банкининг лицензияси бекор қилиниш сабабларининг тафсилотлари борасида сўради.\nБироқ исмини очиқламасликни сўраган мулозими Марказий банк сайтидаги расмий хабарга бирор қўшимча қила олмаслигини билдирди.\n"Samarqand" банкида ўтган йилнинг март ойида тафтиш бошланиб, банкнинг молиявий ва хўжалик юритиш фаолияти текширилди.\nУшбу жараённи ўрганган самарқандлик мустақил журналист ва блогер Тошпўлат Раҳматуллаевга кўра, банкнинг ёпилиши сабаблари маҳаллий матбуотга ҳам очиқланмаган.\n- Сабабини айтишмади. Буни фақат Марказий банкдан сўраш керак,- дейди Раҳматуллаев.\nСамарқанддаги банклар фаолиятидан яхши хабардор Озодлик манбасига кўра, "Samarqand" банки ёпилишига унинг раҳбариятининг алмашиши сабаб бўлган.\n“Аввалги раҳбари кетгач, ўтган йилнинг бошида Ҳамид Муллабоев деган одам банкка раҳбар бўлди. У келгач, банк иши орқага кета бошлади. Аввалги раҳбар пайтида йўлга қўйилган лойиҳалар ҳам ишламай қолди. Энди банкни ёпиб ўрнида бошқа ном билан янги бир банк очишмоқчи деб эшитдим”, дейди микрофонсиз суҳбатда исмини очиқламаётганимиз самарқандлик манба.\nРасмий маълумотга кўра, 2000 йилда Самарқанд шаҳрида ташкил қилинган "Samarqand" банки 500дан зиёд ташкилот ва 10 мингга яқин жисмоний шахсга хизмат кўрсатиб келган. Тошкент шаҳрида бош идорасига эга бўлган "Samarqand" банкининг Самарқанддан ташқари Фарғона шаҳрида ҳам бўлимлари бўлган.\nЖурналист Раҳматтуллаевга кўра, ўтган бир йил давомида "Samarqand" банки тафтиш боис фаолият кўрсата олмагани учун ўз пулини ололмаган банк мижозлари судга мурожаат қилишган.\n- Юридик шахлар ва жисмоний шахслардан ҳам анчагина мижози бўлган ва бу мижозларнинг анчагина маблағи йиғилиб қолган у ерда. Ўша пулларни мижозлари қайтариб олаяпти. Асосан, шу суд орқали қайтариб олаяпти. Масалан, Матбуот уюшмасининг бир миллиард сўм пули бор экан Самарқанд банкида. Судга берган. “Суд орқали ноябрь ойининг ўрталарида ярмини қайтариб олди, ярмини яна олади. Албатта у пуллар қолиб кетмайди” деб айтишди,- дейди Раҳматтуллаев.\nЖурналистнинг ўз блогида ёзишича, ўтган йилнинг ноябрь ойида "Samarqand" банки мижози бўлган 8 мингдан ортиқ жисмоний шахс маблағларини қайтариб олишга муваффақ бўлган ва эндиликда юридик шахсларнинг маблағларини қайтариш жараёни кетаяпти.\nМатбуотда "Samarqand" банкининг мижозлари Халқ банкига ўтказилгани ҳақида хабар қилинди.\nОзодлик мухбири билан суҳбатлашган Халқ банкининг Самарқанд вилоят бўлимининг ўзини таништирмаган мутахасисига кўра, улар фақат "Samarqand" банкининг омонатчиларига хизмат кўрсатаяпти.\n- Ҳамма мижози Халқ банкига ўтгани йўқ, у нотўғри гап. Фақат уларга омонат қўйган фуқароларнинг омонатлари бизга ўтди. Тарқатиб бердик. Ким келиб омонатини сўраса, тарқатиб бердик. Ҳаммаси келмаган. Келган қисмига тарқатдик, деди Халқ банки ходими.\nБанк мутахасисига кўра, "Samarqand" банкига омонат қўйган фуқароларнинг пуллари Самарқанд шаҳридаги Халқ банкнинг тўртта бўлимига ўтказиб берилган.\nЎзбекистонда 2013 йил ноябрида “Кредит-Стандарт”, 2011 йилда “Ўктамбанк”, 2010 йилда “Алп Жамол”, 2008 йилда “Парвина-банк” фаолияти ҳукумат томонидан тўхтатилган.


Талабалар фан олимпиадаси ғолиблари магистратурага кириш имтиҳонларида мутахассислик фанларидан максимал балл олиш ҳуқуқига эга бўлади. » ТАШКЕНТСКИЙ ИНСТИТУТ ПО ПРОЕКТИРОВАНИЮ, СТРОИТЕЛЬСТВУ И ЭКСПЛУАТАЦИИ АВТОМОБИЛЬНЫХ ДОРОГ\nwww.Tayi.Uz » Новости » Актуальные новости » Талабалар фан олимпиадаси ғолиблари магистратурага кириш имтиҳонларида мутахассислик фанларидан максимал балл олиш ҳуқуқига эга бўлади.\nНорматив-ҳуқуқий ҳужжатлар лойиҳалари муҳокамаси порталига Ўзбекистон Республикаси Вазирлар Маҳкамасининг “Олий таълим муассасалари талабалари ўртасида ўтказиладиган республика фан олимпиадалари тизимини такомиллаштириш тўғрисидаги низомни тасдиқлаш ҳақида”ги қарори лойиҳаси жойлаштирилди. Ҳужжатга киритилаётган асосий янгиликлардан бири талабалар фан олимпиадаси республика босқичи ғолибларига ғолиб бўлган фан бўйича магистратурага кириш имтиҳонларида максимал балл олиш ҳуқуқини берувчи гувоҳнома тақдим қилинади.\nГувоҳнома икки йил муддат давомида амал қилиши кўзда тутилган.\nТалабалар, соҳа ходимлари ва кенг жамоатчилик вакиллари қуйидаги манзилда Қарор лойиҳаси юзасидан ўз таклифларини билдиришлари мумкин:\nҲурматли талабалар, фан олимпиадаларини ўтказиш бўйича Сизда таклифлар борми, марҳамат, муҳокамаларда фаол қатнашинг.\nМуҳокамалар шу йилнинг 16 ноябрига қадар давом этади.


Тақдирнинг ҳазилими ёки шунчаки тасодиф? / CHAMPIONAT.asia\nТақдирнинг ҳазилими ёки шунчаки тасодиф?\n16 ноя 20:15\nФутболда бир-биридан қизиқ холатлар кўп учраб туради. Хусусан ака-укаларнинг бир вақтнинг ўзида битта жамоа таркибида ҳаракат қилганига гувоҳ бўлганмиз.\nЁки ака-укалар бир-бирига рақиб сифатида ўйнашган. Бу йилги мавсумда жамоалар таркибига назар ташлаб шуни кўриш мумкинки, олий ва биринчи лигамизда бир хил исм-фамилиядаги футболчилар бор. Бошқача айтганда, Акмал Холматов, Дилшод Жабборов, Акбар Исматуллаев каби номлар ҳақида гап кетганида мухлислар аввало "Локомотив" ва "Пахтакор" футболчиларини эслашади. Лекин бундай исм-фамилиядаги футболчилар фақатгина олий лигада эмас.\nЧемпионатимизнинг кекса легионери Акмал Холматов аллақачон мухлислар қалбидан жой олган десак муболаға бўлмайди. Тожикистонлик футболчининг бу йил "Локомотив"га жуда катта фойдаси тегди дейиш мумкин. 38 ёшни қарши олаётган бўлишига қарамай, Холматов бошқаларга ўрнак бўла олди. Эътиборлиси ўзимиздан ҳам шундай исм фамилиядаги футболчи етишиб чиқмоқда. Аниқроғи, Самарқанднинг "Регистон" жамоасида ҳам Акмал Холматов деган ўйинчи бор. Кичик Холматов олий лигадаги адашидан нақд ўн ёшга кичик эканлигини ҳам айтиб ўтиш лозим. Дилшод Жабборов ҳақида гап кетганида ўқувчиларимиз тасаввурида "Локо" ярим ҳимоячиси гавдаланади. Чунки биринчи лигада ҳам Дилшод Жабборов борлигини кўпчилик билмаса керак. 1991 йилда таваллуд топган Жабборов бу йил "Регистон" учун фойдали ўйинчи бўлди дейиш мумкин. Унинг иккинчи босқичда 9та гол ургани ҳам сўзимизга исбот бўла олса ажаб эмас. Эътиборлиси кичик Жабборов ҳам "Регистон" клуби аъзоси саналади. Катта Акмал Холматов билан Дилшод Жабборовнинг олий лигада битта клуб аъзоси эканлигини яхши биласиз. Эътиборлиси уларнинг биринчи лигадаги адашлари ҳам битта клуб шарафини ҳимоя қилди. Бу тақдирнинг ҳазилими ёки шунчаки, тасодиф?\nБиринчи ва олий лигадаги адашлар хусусида гап кетганида Акбар Исматуллаевларга ҳам тўхталиб ўтиш даркор. Бу исм фамилиядаги футболчи айтилганида кўпинча, "Пахтакор" ҳимоячиси эсга олинади. Лекин ундан икки ёшга катта бўлган яна бир Акбар Исматуллаев борлигини кўпчилик билмайди. Эхтимол биринчи лигадаги Акбар Исматуллаев "Аланга"да ўйнаётгани учун ҳам ишқибозлар яхши билишмаса керак.\nБу йил биринчи лигада ҳам олий лигада ҳам биттадан Рустам Аъзамов исм фамилиядаги футболчилар ўйнади.\nКатта Аъзамов биринчи лигада "Машъал" шарафини ҳимоя қилган бўлса, унинг адаши биринчи даврада "Локомотив" ва иккинчи даврадан "Навбаҳор" учун ўйнади. Мухлислар яхши билишса керак, бу икки адашлар илгари "темирйўлчилар" сафида бирга ҳаракат қилганди.\nАдашлар тўғрисидаги рўйхатни узунроқ бўлишига, Жасур Ҳасановлар ҳам айбдор. Сабаби олий лигада "Бунёдкор" ва "Локомотив"даги Жасур Ҳасановдан ташқари яна бир шундай исм фамилиядаги футболчи биринчи лигада ўйнади. Бу жиззахлик бошқа бир Жасур Ҳасановдир. Футболчининг "Зомин" шарафини ҳимоя қилганини айтиб ўтиш керак.\nЖамшид Ҳасановлар хусусида сўз борганда, "Машъал" ҳужумчиси эсланиши мумкин. Чунки 25 ёшли Ҳасанов биринчи лигада тўпурарлик маҳоратини намойиш этди. Унинг олий лигадаги адаши эса "Бухоро" таркибида кўп ҳам асосий таркибда ўйнамагани учун кичик Жамшид Ҳасановни мухлислар ҳозирча тўлиқ таниб улгурмади.\nИсломбек Исмоиловлар ҳозирча Ўзбек футболи жамоатчилигига унчалик ҳам яхши таниқли эмас. Уларнинг кичиги, биринчи лигада "Сурхон" дарвозабони ҳисобланади. Ёш посбон биринчи босқичда жамоасининг асосан 2-рақамли дарвозабони сифатида ўйнади.\nИсломбек Исмоиловларнинг каттаси олий лигада "Навбаҳор" шарафини ҳимоя қилди. Таъкидлаш керакки, ушбу футболчи айни дамда "Пахтакор"ни бошқараётган Мурод Исмоиловнинг тўнғич ўғли саналади.\nМақоламиз сўнггида адашларнинг бири олий лигада мураббий яна бири эса биринчи лигада футболчи эканлигига тўхталиб ўтишни лозим топдик. Булар Равшан Ҳайдаровлар ва Рустам Забировлардир. Катта Ҳайдаровни кўпчилик яхши билади, "Динамо"га устозлиқ қилиб келмоқда. Унинг адаши эса бу йилги мавсумни "Қўқон-1912" таркибида ўтказди. 1994 йили туғилган кичик Равшан Ҳайдаров ўз вақтида Мексикада ўтказилган ўсмирлар ўртасидаги жаҳон чемпионатида иштирок этганди.\nМураббий Рустам Забировни ҳам ўқувчиларимиз яхши билишади. Аммо унинг охирги пайтларда ҳеч омади чопмаяпти. Бу йил маълум муддат "Қизилқум"ни бошқарди. Аммо кейинчалик жамоани тарк этди. Забировнинг футболчи адаши ҳам бор. Бу "Спартак"нинг ёш ҳимоячиси Рустам Забировдир.


«БОЛАЖОН» тариф режаси: 200 дақиқа ва 200 SMS, 2000 мегабайт! - Terabayt.Uz\nUZTELECOM миллий уяли алоқа оператори энг жажжи фарзандларингиз учун ишончли ва хавфсиз «БОЛАЖОН» тариф режасини жорий этди. Бу хусусда «Ўзбектелеком» акционерлик компанияси расмий сайти хабар берган.\n«БОЛАЖОН» тарифи ёрдамида фарзандингиз ZiyoNET порталидан фақат юқори сифатли ва ривожлантирувчи маълумотларни олишлари учун Интернетдан хавфсиз фойдаланиш имконига эга бўладилар. Ҳар қандай ёт интернет-трафиклар блокланади ва болангизни зарарли таъсирдан ва чалғитадиган маълумотлардан ҳимоя қилади.\nУшбу тариф режасида абонент тўлови 18 000 сўмни ташкил этади. Унинг доирасида ойига 200 дақиқа ва 200 SMS-хабар, шунингдек, 2 000 мегабайтлик интернет-трафик лимити берилади.\n«БОЛАЖОН» тарифи ҳақидаги батафсил маълумотни мана бу ҳавола орқали оператор сайтидан олишингиз мумкин.


«Mersedes-Benz» мутахассиси: «Тошкентда ёниб кетаётган автобусларнинг муддати тугаган»\n«Mersedes-Benz» мутахассиси: «Тошкентда ёниб кетаётган автобусларнинг...\n17.10.2018 10:54 0 1836\nКеча, 16 октябрь куни «Тошшаҳартрансхизмат» АЖ ташаббуси билан ташкил этилган учрашувда қатнашган «Mersedes-Benz» менежери Макс Киршенхофер Тошкентда айрим автобусларнинг ёниб кетаётгани сабабига тўхталди. Бу ҳақда «Тошшаҳартрансхизмат» АЖ матбуот хизмати «Turon24»га хабар берди.\nНемис мутахассисининг фиркича, бугун ёнғин чиқаётган «Mersedes-Benz» автобусларининг фойдаланиш муддати тугаб бўлган. Бошқа давлатлар, хусусан, Германияда бу каби автобуслардан кўпи билан 8 йил фойдаланилади. Мутахассис бундан буён асосий саъй-ҳаракатлар ва харажатларни кейинги босқичда келтирилган, яъни 2012-2013 йилларда ишлаб чиқарилган автобусларга ҳамда ҳаракат таркибини янгилашга йўналтириш мақсадга мувофиқлигини таъкидлаб ўтди.\nБундан аввалроқ «Тошшаҳартрансхизмат» 2008-2009 йилларда ишлаб чиқарилган автобуслар йўналишдан вақтинча олингани ва уларни техник жиҳатдан жадал таъмирлаш ишлари ўтказилгани ҳақида маълум қилганди


Бугуннинг ўқитувчиси. Биз унинг савиясидан нега қониқмаяпмиз? - zarnews.uz\nЎқитувчи - одамларга нур, зиё, гўзаллик бахшида этувчи ИНСОН. У ўзининг ана шу хислати билан бошқалар учун ибрат намунасидир. Шу боис, эл-юртга маърифат улашиб, маънавият чашмасидан баҳраманд этган ўқитувчи доимо одамлар иззат-икромига сазовор бўлиб келган. Халқимиз зиё улашувчи одамларни мулла (яъни, зиёли), илму урфон аҳлини эса домулла (катта мулла, катта зиёли) деб атаб, маърифат аҳлига бўлган ҳурматини ифода этган.\nРивоят қилишларича, бир киши аввал устозига, сўнгра отасига салом беради. Бунинг боисини сўраганларида, у "Аллоҳнинг қудрати ила отам мени дунёга келтирди, устозим эса мени кўкларга кўтарди", деб жавоб берган экан.\nУлуғ Соҳибқирон бобомиз Амир Темур устози Мир Саид Бараканинг оёқ томонига дафн этишларини васият қилгани ҳам устозларга бўлган ҳурмат-эҳтиром рамзидир. Давлатимиз раҳбари Ш.Мирзиёевнинг Биринчи Президентимиз И.Каримов хотирасига бўлган муносабати ҳам устозга нисбатан ҳурматгина эмас, балки инсонийликнинг юксак намунасидир.\nМамлакатимизда ўқитувчи ва мактабнинг қадрини ошириш борасида амалга оширилаётган ишларга тўхталиб ўтирмайман. Чунки бу ислоҳотларни барчамиз билиб, кўриб турибмиз. Шунинг учун камина соҳадаги муаммолар ва уларнинг ечими ҳақида фикрлашмоқчиман.\nБугунги кунда вилоятимизда 1214 умумий ўрта таълим мактабида 49 мингдан зиёд ўқитувчи ёшларга таълим беради. Уларнинг 82 фоизи олий маълумотли, 1,6 фоизи олий тоифали, 60 фоиздан кўпроғи тоифага эга бўлмаган мутахассис ўқитувчилардир.\nХалқ таълими вазирлигининг сайти (uzedu.uz)да келтирилган маълумотларга кўра, мамлакатимиз миқёсида 450 мингдан зиёд халқ таълими ходимлари орасида олий маълумотли ўқитувчилар сони 371 392 нафар бўлиб, уларнинг 2,5 фоизини олий тоифалилар ташкил қилади.\nЭътибор берган бўлсангиз, вилоятимиздаги тоифаси бор ўқитувчилар республика кўрсаткичидан кам. Албатта, ушбу ҳолат қониқарли эмас.\nТўғри, вилоятимиз ўқитувчилари орасида ўзининг меҳнати ва жонкуярлиги билан обрў топаётганлар кўпайиб бормоқда. Масалан, шу кунга қадар уларнинг 381 нафари давлат мукофотлари билан тақдирланган. Айниқса, кейинги уч йилда 18 киши "Ўзбекистон Республикаси халқ ўқитувчиси", "Ўзбекистон Республикасида хизмат кўрсатган халқ таълими ходими" унвонлари, "Дўстлик", "Меҳнат шуҳрати", "Фидокорона хизматлари учун", 2-даражали "Соғлом авлод учун" орденлари, "Шуҳрат" медали билан тақдирланди.\nКейинги икки йилда юртимизда ўқитувчи меҳнатини қадрлаш, таълимнинг сифат ва самарадорлигини ошириш борасидаги қулай шарт-шароитларнинг яратилиши устоз-муаллимларнинг кўнглини кўтарди. Биргина 2018 йилнинг ўзида республикамиз умумтаълим мактаблари 16 мингдан зиёд ёш мутахассислар билан бойитилди, 13 мингдан зиёд эркак муаллимлар мактабга қайтди.\nДавлатимиз раҳбарининг бир қатор фармон ва қарорларида педагог ходимларни қайта тайёрлаш ва малакасини ошириш, тизимда энг замонавий, илғор ва шаффоф ташкилий-ҳуқуқий механизмларни татбиқ этиш муҳим вазифа сифатида қўйилди.\nШундан келиб чиқиб, бугун қайта тайёрлаш ва малака ошириш масалаларига замон талабларига мувофиқ ижодий ва комплекс ёндашиш эҳтиёжи пайдо бўлди. Бундай мақсадга педагогнинг билими ва маҳоратини ошириш орқали эришиш мумкин, албатта. Ушбу жараён фақатгина таълимни бошқариш органларининг эмас, аввало педагог ходимларни қайта тайёрлаш ва уларнинг малакасини ошириш ҳудудий марказлари фаолиятининг асосий йўналишидир.\nБундан буён ўқитувчи таълим беришда асосий эътиборни дарснинг сифат ва самарадорлигига қаратиши, ўқувчида фан бўйича билим, кўникма, малака ва компетенцияларни шакллантириб, ривожлантиришда бор маҳоратини ишга солиши керак бўлади. Шунга қараб иш ҳақининг оширилган ставкасига эга бўлиши мумкин.\nЎзим ҳам ўқитувчиман. 40 йиллик тажрибамга асосланиб айта оламанки, ҳеч қайси даврда ўқитувчига бу қадар имконият ва имтиёзлар берилган эмас.\nБироқ, масаланинг бошқа томони ҳам бор: бугун ўқитувчилар бу ғамхўрлик ва эътиборга жавобан ўз фаолиятида қандай ўзгаришлар қиляпти? Умуман, ўқитувчининг айни пайтдаги фаолияти, унинг билим ва педагогик маҳорат бобидаги савияси, маънавий қиёфаси, инновацион ўзгаришларга мойиллигидан кўнглимиз тўляптими?\nШу каби саволларга жавоб топиш мақсадида қатор кузатув, таҳлил ва сўровлар ўтказдик.\nХусусан, ярим йил мобайнида малака ошириш курсларига келган муаллимларнинг билим, кўникма ва малакасини синовдан ўтказганимизда, натижа ўта пастлиги, ҳатто аянчли ҳолатда эканлиги маълум бўлди. Аянчли деб айтишимизга сабаб - синов 11-синф умумтаълим фанлари ҳажмида, муаллим дарс бериб келаётган ўқув материаллари асосида ўтказилди. Синовда олий маълумотли тингловчи-ўқитувчилар иштирок этишди.\nНатижага кўра, уларнинг атиги 6 фоизи "5", 20 фоизи "4", 33 фоизи "3" баҳо олди. 41 фоиз тингловчиларнинг билими қониқарсиз баҳоланди!\nЭнди ўзингиз холисанилло айтинг: мактаб дастурини билмайдиган ўқитувчидан нимани кутиш мумкин? Олий маълумотли ўқитувчи диктант ёза олмаса, келажагимиз бўлмиш фарзандларимизнинг тақдирини шундай ўқитувчига ишониб топшириш мумкинми? Бунга қайси ота-она рози бўлади? Ахир, бу энг аввало, касбга, келажак авлодга хиёнат эмасми?\nБундай ачинарли ҳолат қачон ва қандай вужудга келди? Албатта, бунинг объектив ва субъектив сабаблари кўп. Айбни жамиятдан, бошқарув тизимидан, бир-биримиздан излаш ҳолати ҳам йўқ эмас. Лекин, нима бўлганда ҳам, бунга биринчи галда ўқитувчининг ўзи сабабчи эмасми?\nБундай ҳолат юзага келишига ўз касбини жондан севиб, уни ҳаётининг мазмуни, деб биладиган фидойи ўқитувчиларнинг камайиб кетгани, кўплаб муаллимлар ўз устида ишламай қўйгани, ўқитувчилик шунчаки эрмакка айлантириб қўйилгани, таълимнинг бошқарув органлари ва мактаб раҳбарлари томонидан назоратнинг бўшаштириб юборилгани сабаб бўлди, десак янглишмаймиз.\nҲаммамиз гувоҳи бўлганимиздек, 2018 йилнинг ёзида олий ўқув юртларига қабул синовларида абитуриентлар кўрсатган натижалар аввалги йиллардагидан паст бўлди. Нега? Чунки қабул жараёнлари адолатли ўтди, ноҳақликларга йўл қўйилмади. Абитуриент, яъни битирувчи ўзида бор билимни, ҳақиқий кучини кўрсатди - "3" баҳога лойиқ натижа кўрсатган кўпчилик абитуриентлар талаба бўлди. Қолганлар, яъни, ўқишга ҳужжат топширмаган ёшлар-чи? Уларнинг билим даражаси қандай экан?\nАслида олий ўқув юртига кириш жараёнида, яъни қабул тестларида абитуриент қайд этган натижа ўқитувчига берилган баҳо, десак тўғри бўлади. Ўқувчининг билимини нохолис баҳолашга чек қўйилмас экан, бундай ҳолат давом этмаслигига кафолат бериш қийин.\nТушунаман, таълим тизими ҳолати мамлакат келажагини белгилашини ҳисобга олмай, бу тизимда молиявий қисқартиришлар қилиб, катта хатога йўл қўйдик. Аммо Президент Ш.Мирзиёев белгилаб берган стратегик йўналишлар бу камчиликни босқичма-босқич тузатишга имкон яратади.\nБосқичма-босқич деганим бежиз эмас. Таълимдаги нуқтаи назар тез кунда ўзгарадиган ҳолат эмас. Бу масалада "уни қилдик", "буни қилдик" деган маълумотномалар беришга йўл қўймайлик. Муаллимга имтиёз бериш баробарида унинг масъулиятини ҳам ошириш чораларини кўрайлик.\nТаълимдаги камчиликларни яшириш, хаспўшлаш нимага олиб келишини кўрдик. Шундай экан, муаммоларни ўртага ташлаб, унинг ечимига жавоб излайлик.\nТаълим масалаларига бағишлаб жойларда ўтказилган йиғилишларда вилоят ҳокими Эркинжон Турдимов айрим ўқитувчиларнинг ўз фанидан оддий саволларга жавоб бера олмаганини, ҳатто мактаб раҳбарларининг билимсизлигини ғоят ўринли танқид қилган эди. Вилоят раҳбарининг куюниб билдирган танқидий фикрларидан тегишли хулоса чиқариш мақсадида кенг кўламда кузатув ва таҳлиллар олиб бордик. Келинг, уларга асосланиб, бугун ўқитувчиларимиз фаолиятидаги асосий камчиликлар нималардан иборат эканлигига эътибор қаратайлик.\nЭнг катта камчилик - бу касбий компетентликнинг етишмаслиги. Айрим ўқитувчиларнинг касбий тайёргарлиги ва тажрибаси, ўзини ўзи англаши, ўз кучи ва билимига ишониши, ўз мутахассислигини пухта билиши ва шу каби касбий камолотни белгилаб берувчи хусусиятларни намоён қила олмаётгани жуда ачинарли ҳолатдир.\nИккинчидан, кўплаб ўқитувчиларнинг ўз устида мустақил ишлашга ўрганмаганлиги, илғор тажрибаларни, тизимдаги янгиликларни ўрганиб, иш фаолиятида қўлламаслиги уларнинг замондан ортда қолишларига сабаб бўлмоқда. Муаллимларнинг ўз устида мустақил ишлашини мувофиқлаштириш тизими ҳам йўқ.\nУчинчидан, ўқитувчининг ўз ишига ижодий ёндашмаслиги. Кўпгина ўқитувчилар дарс машғулотларида янги, инновацион методларни қўлламаслиги (аниқроғи, қўллай олмаслиги), замонавий педагогик технологиялардан фойдаланмаслиги, аксарият муаллимлар эса педагогик технологияларни бесамар қўллаётир.\nТўртинчидан, кўпчилик ўқитувчилар, ҳатто мактаб раҳбарлари ҳам дарсларни комплекс таҳлил қилишни билмайди. Семинар ёки тренингларда баъзи ўқитувчиларга дарсни таҳлил қилинг, десангиз "машғулот менга ёқди" ёки "менга ёқмади" дейишдан нарига ўтолмайди. Дарс методик жиҳатдан қандай ташкил этилди, дарснинг илмийлиги қандай, ютуқ ва камчиликлари нималардан иборат, дарс психологик талабларга жавоб берадими ёки йўқми, машғулотда қўйилган мақсадга эришилдими - афсуски, булар ҳақида кўп ўқитувчилар ҳатто тушунчага ҳам эга эмас. Бундай ўқитувчилар мантиқий фикрлаш, тадқиқ қилиш, ҳисоблаш, ўлчаш, ясаш, синаш, кузатиш, солиштириш, хулоса чиқариш, мустақил қарор қабул қилиш каби педагогик усулларни билмайди.\nБешинчидан, баъзи ўқитувчиларнинг дарс ишланмаси (конспект) ёзиш, машғулотнинг технологик харитасини тузишни билмаслиги ҳам таълим сифатига салбий таъсир кўрсатмоқда. Аксарият ўқитувчиларнинг конспектида дарснинг ташкилий қисми, ўтилган мавзуни сўраш, ўтилган мавзуни мустаҳкамлаш, янги мавзуни тушунтириш, мустаҳкамлаш, ўқувчилар билимини баҳолаш, уйга вазифа бериш каби таркибий қисмлар тўлиқ ёритилмайди.\nОлтинчидан, кўплаб ўқитувчиларимиз дунёда бўлаётган глобал ўзгаришлар, мамлакатимиз ижтимоий-иқтисодий ҳаётидаги туб ислоҳотлар, сиёсий жараёнларнинг мазмун-моҳиятини яхши билмаслиги, ташқи сиёсатдан бехабарлиги, бир сўз билан айтганда, ғоявий ва мафкуравий савиянинг етишмаслиги ҳам уларнинг ижтимоий мавқеига салбий таъсир кўрсатади.\nЕттинчидан, кўплаб ўқитувчиларнинг компьютер технологияларидан фойдаланишни ҳанузгача етарли даражада ўзлаштирмаганлиги уларнинг ўз устида мустақил ишлашларига яна бир тўсиқ бўлиб "хизмат қилаяпти". Бугунги кунда ҳар бир муаллимнинг қўлида қимматбаҳо телефон бор, лекин улар ижтимоий тармоқлар, таълимга оид сайтлар ва каналлардан фойдаланишни билмайди. Энг ачинарлиси, улар Ахборот-таълим портали (eduportal.uz), Ўзбекистон Республикаси Халқ таълими вазирлиги (uzedu.uz), Ўзбекистон Республикаси жамоат таълим ахборот тармоғи (ziyonet.uz), Мультимедиа умумтаълим дастурларини ривожлантириш маркази (multimedia.uz), вилоят халқ таълими ходимларини қайта тайёрлаш ва уларнинг малакасини ошириш ҳудудий маркази (sammoi.uz) каби таълимга оид сайтлар, "Бошланғич таълим ўқитувчилари", "Инглиз тили ўқитувчилари", "Маърифат", "Зиёкор", "Ўқув курслари" каби телеграм каналлари фаолият юритаётганлиги ҳақида тасаввурга ҳам эга эмас.\nХалқ таълими вазирлиги томонидан барча фанлар бўйича зарур методик қўлланма ва мультимедиа иловалари яратилиб, мактабларда фаолият кўрсатаётган ўқитувчиларга етказиб берилмоқда. Афсуски, ўқитувчилар ушбу мультимедиа иловаларидан фойдаланмаяпти. Диск ва методик қўлланмалар ўқитувчининг столи тортмасида ёки директорнинг шкафида чанг босиб ётибди.\nКоммуникатив ахборотлар билан ишлаш, ўзини ўзи ривожлантириш, ижтимоий фаол фуқаролик, миллий ва умуммаданий, математик саводхонлик, фан ва техника янгиликларидан хабардор бўлиш ҳамда фойдаланиш компетенциялари нима ва улар қандай шакллантирилиши лозимлигини билмайдиган ўқитувчи бугун таълим сифатини кўтаришга ёрдам бера олмайди. Дарс жараёнида бундай компетенцияларни шакллантириш учун қандай педагогик усуллардан фойдаланиш керак - буни ўқитувчи нафақат билиши, балки амалда бажариши зарур. Ахир, бундай компетенциялар ўқитувчининг ўзида шаклланмаган бўлса, уларни қандай қилиб ўқувчиларида шакллантириши мумкин?\nДавлатимиз раҳбари Олий Мажлисга мурожаатномасида таъкидлаганидек, бугун одамларнинг онги, тафаккури ўзгариши керак, бугунгидек яшашга ва ишлашга эртага ҳаққимиз йўқ. Шиддатли замонда бугунги билим ва тажрибамиз эртагаёқ эскиради. Бугун муаллим онги ва шуурида ўзгаришлар қилмаса, янгиланишлардан ортда қолса жамоа орасида кераксиз инсонга айланиб қолиши ҳеч гап эмас. Замондан ортда қолган устоздан ким ҳам ўрганишни хоҳлайди?\nТаълим соҳасида "Дарс - муқаддас", деган тамойил бор. Дарсга тайёргарлик кўрмасдан кириш - жиноятга қўл уриш билан баробар. Педагог машғулотга ҳар жиҳатдан тайёргарлик кўриши, ҳар бир дарсни масъулиятни чуқур англаган ҳолда ўтказиши керак.\nЮқорида қайд қилинган камчилик ва нуқсонларни бартараф қилиш учун ўқитувчи нима қилиши керак?\nБунинг ягона йўли - ўз устида ишлаш, вассалом. Бошқа йўли йўқ!\nЎқитувчининг доимий равишда касбий малакасини ошириб бориши бугун давр тақозосига айланди. Лекин малака ошириш жараёни - бу ўқитувчининг барча нуқсонлардан халос бўлиши дегани эмас. Қарс - икки қўлдан, дейдилар. Ўз устида тинмай ишламас, ўзини қийнашни истамас экан, ўқитувчи нуқсонлардан қутула олмайди.\nМаълумки, ўқитувчи беш йилда бир марта малакасини оширади: бир ой мобайнида 144 соат ҳажмида малака ошириш курсида шуғулланади. Бу етарли эмас, албатта. Энг аввало, мактабнинг ўзи малака ва маҳоратни ошириш ўчоғи бўлиши керак. У ерда дарсларга кириш ва кузатиш, таҳлил қилиш, янги инновацион усулларни кенг жорий қилиш, ўзаро тажриба алмашиш, жамоатчилик назоратини йўлга қўйиш, илғор педагогик тажрибаларни оммалаштириш ишлари ташкил этилиши зарур, бир сўз билан айтганда, мактабда ҳаёт қайнаши керак.\nБугун малака ошириш жараёни ҳам шаклан, ҳам мазмунан ўзгача қиёфа касб этиши лозим. Малакасини ошириш баробарида ўқитувчи педагогик маҳоратини оширибгина қолмай, балки мамлакатимизда амалга оширилаётган таълим ислоҳотларининг мазмун-моҳиятини чуқур билиши, тафаккури, мушоҳада ва нутқ маданиятини оширишга ҳам жиддий эътибор қаратиши зарур. Чунки таълимнинг икки муҳим кўрсаткичи - сифат ва самарадорлик айнан ўқитувчининг маҳоратига боғлиқ.\nМалака ошириш курсига келган ўқитувчи методик мукаммалликка эришиш баробарида ғоявий ва руҳий тайёргарлигини ошириши, тафаккурини, ижодкорлик хусусиятларини бойитиши лозим. Вилоят халқ таълими ходимларини қайта тайёрлаш ва уларнинг малакасини ошириш ҳудудий маркази ўз фаолиятини айнан шу йўналишга қаратмоқда.\nҲозирги кунда марказга ҳар ойда ўртача 900 нафар тингловчи малака ошириш курсига келади. Тингловчилар ихтиёрида 48 та ўқув аудиторияси, 4 та ўқув лабораторияси, 210 ўринли тингловчилар турар жойи, 3 та спорт зали ва майдони, 3 та мажлислар ва конференция зали, амфитеатр, ахборот-ресурс маркази ва 3 та ошхона мавжуд. Шунингдек, ўқув жараёнини самарали ташкил қилиш мақсадида 342 та компьютер, 38 та видеопроектор ва 6 та электрон доскадан фойдаланилмоқда.\nҲудудий марказда 122 нафар педагог кадрлар фаолият кўрсатмоқда. Улардан 70 нафари асосий штат бирлигида, 52 нафари соатбай ва ўриндошлик асосида ишлаб келади. Марказнинг илмий салоҳияти 48,1 фоизни ташкил этади.\nМарказ вилоятимиз мактаблари, мактабгача таълим муассасалари, олий ўқув юртлари билан ҳамкорлик ўрнатган. Тингловчиларнинг кўчма машғулотларини олий таълим муассасасининг тегишли кафедраларида ўтказиш ҳамда кафедралардаги ўқув, илмий лабораториялардан фойдаланиб дарс ўтиш амалиёти шаклланган. Ҳамкорлик ишларини кенгайтириш юзасидан доимий фаолият йўлга қўйилмоқда.\nШунингдек, илмий-тадқиқот ишларини ривожлантириш мақсадида Низомий номидаги Тошкент давлат педагогика университети, Т.Н.Қори Ниёзий номидаги Ўзбекистон Педагогика фанлари илмий-тадқиқот институти, республикадаги барча ҳудудий марказлар билан ҳам ҳамкорлик шартномалари тузилган.\nМуҳим ишларимиздан бири - илғор педагогик тажрибаларни оммалаштириш, профессор-ўқитувчилар салоҳиятидан унумли фойдаланиш ҳамда вилоят ўқитувчиларини методик жиҳатдан қўллаб-қувватлаш мақсадида "Педагогик инновациялар маркази" фаолиятини йўлга қўйдик. Унда ўқитувчиларга услубий ёрдам кўрсатиш мақсадида ўқув-методик материалларни тизимли яратиш, вилоятдаги рейтинги паст бўлган мактабларга бориб, маҳорат дарслари, семинарлар ва бошқа тадбирлар ўтказиш амалиёти кенг жорий этилмоқда.\nМарказ профессор-ўқитувчиларининг илмий тадқиқот фаолиятини кучайтириш, уларнинг турли доирадаги грант танловларида иштирокини таъминлаш, вилоятдаги илғор ўқитувчиларни аниқлаб, уларнинг тажрибаларини оммалаштириш ишларини янада жонлантиришга эътибор қаратмоқдамиз.\nЎқитувчининг илмий тадқиқот ишларига ўрганиши унинг ўз устида ишлашида муҳим омилдир. Агар у даврий нашрларга мақолалар ёзиб турса, лойиҳалар, грантларда иштирок этса, илмий анжуманларда маъруза қилса, унинг маҳорати ошиб боради.\nДаврий нашрларга обуна масаласида ҳам фикр билдириш жоиз. Бу масалани бошқача талқин этаётган, уни мажбурийликка йўяётган ўқитувчилар ҳам бор. Мажбурий обунага барҳам берилгани яхши, албатта. Лекин ҳар бир ўқитувчи касбий фаолияти учун зарур бўлган нашрларга обуна бўлса, бунинг нимаси ёмон? Бизнингча, "Маърифат", "Зарафшон" газеталари, халқ таълими билан боғлиқ журналларга обуна бўлган ўқитувчи бундан фақат ютади, маҳорати ортиб боради.\nБугун мактабларда мониторинг ва узлуксиз методик хизматни жонлантириш керак. Ёш, эндигина педагоглик фаолиятига кириб келган мутахассисларга услубий ёрдам кўрсатиш, шу мақсадда "Устоз - шогирд" мактаблари фаолиятини ташкил этишга эътиборни кучайтириш, ушбу йўналишда юзакиликка узил-кесил барҳам бериш зарур.\nЎз устида мунтазам ишлайдиган ўқитувчиларни моддий ва маънавий рағбатлантириш, "Энг фаол ўқитувчи" танловини ташкил қилиш, унинг тажрибасини мактабда кенг оммалаштириш ишларини йўлга қўйиш лозим.\nБугун ўқитувчидан талаб этилаётган яна бир нарса - у ўз касбининг устаси бўлиши билан биргаликда ўзининг турмуш тарзи билан ҳам бошқаларга ибрат бўлиши керак. Ўзининг маҳалла-кўйдаги обрў-эътибори, муомала маданияти, оиласига ғамхўрлиги, болалар тарбиясига масъулият билан ёндашуви, ор-номуси, гўзал хулқ-атвори билан ўзи яшаётган қишлоқда, инсонлар орасида намуна бўлсин.\nТарбияда энг таъсирчан омил - бу шахсий ибрат, намуна. Шу маънода давлатимиз раҳбари Шавкат Мирзиёев таъкидлаганидек, "Ўқитувчи ва мураббийлар биз учун ибрат намунаси, юксак инсоний фазилатлар тимсолидир". Бир сўз билан айтсак, маънавиятнинг том маънода андозаси бўлиши лозим.\nвилоят халқ таълими ходимларини қайта тайёрлаш ва малакасини ошириш ҳудудий маркази директори,


Аллоҳ суйган бандалар: Ёлғиз Аллоҳга бандалик қилиш (5)\nBy Камолиддин Иноятуллоҳ on 03/16/2019 АЛЛОҲНИНГ СУЮКЛИ БАНДАЛАРИ МАҚОЛАЛАР\nЗакот ва садақа\nБу ибодатлар ёлғиз Аллоҳ учун, холис, ширкдан пок бўлмоғи лозим. Аллоҳ таоло айтган: “Эй мўминлар, намозни тўкис адо этинглар, фарз қилинган закотни беринглар” (Бақара, 110);\n“Эй Пайғамбар, яхши амалга ёмон амални аралаштириб қўйган ўша тавба қилган кишиларнинг молларидан сиз уларни гуноҳлари кирлигидан тозалайдиган ва уларни мунофиқлар даражасидан мухлис зотлар даражасига юксалтирадиган садақани олинг” (Тавба, 103).\nҚурбонлик ҳам барча ибодатлар каби, ёлғиз Аллоҳ таоло учун бўлмоғи лозим.\nАвлиёлар ва солиҳ кишилар учун қурбонлик қилиш ширк бўлиб, асло жоиз эмас. Жинларга атаб сўйиш ҳам шу жумладандир. Халқ орасида бирон яқини касал бўлиб қолса, товламачи сохта табиб ё сеҳргар фолбинга борадиганлар кўп. Фолбин эса унга оқ товуқ ёки ёввойи қора каптар ё шу каби бошқа бир ҳайвон олиб келишни айтади, сўнг у ҳайвонни Аллоҳнинг исмини зикр қилмай – “бисмиллоҳ”сиз сўйиб, бирон қудуққами, булоқ ё анҳоргами, хароба ергами ташлаб келишни айтади. Ташлаётганда “Бисмиллаҳ” деб айтмасликни таъкидлайди. Бу ҳаётимизда очиқ ойдин кўриниб турган иш. Чунки сўйиш ёки ташлаш асносида “Бисмиллаҳ” дейилса, ундан шайтонлар ея олмайдилар. Мулоҳаза қиладиган бўлсак, ташладиқ ерлар шайтонлар маскани экани ва бу тариқа, яъни фолбинларнинг сўйиши каби атаб сўйиш Аллоҳдан бошқа учун қурбонлик қилиш бўлиб, ширк ва шу ишни қилувчиси лаънатга дучор бўлади. Бунга далил Расулуллоҳ соллаллоҳу алайҳи ва салламнинг ушбу сўзларидир: “Аллоҳдан бошқа учун қурбонлик қилган кимсага Аллоҳнинг лаънати бўлсин” (Муслим ривояти).\nАллоҳ таоло қурбонликни ёлғиз Ўзи учун қилишга амр этган: “Эй Пайғамбар, мушрикларга айтинг: “Менинг намозим ҳам, жонлиқ бўғизлашим ҳам ягона Аллоҳнинг Ўзигадир. Менинг ҳаётим ҳам, мамотим ҳам бутун оламлар Рабби Аллоҳ таоло учундир. Унинг шериги йўқдир. Раббим мени мана шундай холис тавҳидга буюрди. Мен ушбу уммат ичидан Аллоҳга бўйсунувчиларнинг аввалидирман” (Анъом, 162-163).\nИмом Аҳмад Ториқ ибн Шиҳобдан ривоят қилган ҳадисда Расулуллоҳ соллаллоҳу алайҳи ва саллам шундай дедилар: “Пашша сабабли бир киши жаннатга, бошқа бир киши эса дўзахга кирди”. Саҳобалар: “Бу қандай содир бўлди, эй Расулуллоҳ?” деб сўраган эдилар, Пайғамбар соллаллоҳу алайҳи ва саллам айтдилар: “Икки киши бут-санамлари бўлган бир қавм олдидан ўтди. Бутнинг олдидан унга атаб бирон нарса қурбонлик қилмагунча ҳеч ким ўта олмасди. Ўша қавм аҳли бу икки кишининг бирига: “Қурбонлик қил”, дедилар. У: “Қурбонлик қиладиган бирон нарсам йўқ”, деди. Улар: “Бир пашшани бўлса ҳам, қурбонлик қил”, дедилар. У бир пашшани қурбонлик қилди. Шунда унинг йўлини очиб қўйдилар. Шу сабаб дўзахга кирди. Иккинчисига ҳам: “Қурбонлик қил”, дедилар. У: “Мен Аллоҳ азза ва жалладан бошқага атаб бирон нарса қурбонлик қилмайман”, деди. Шунда қилич уриб, унинг бўйнини уздилар. Шу сабаб у жаннатга кирди”.\nAvvalgi maqolaҲаром амаллар: Пора олиш ва бериш\nKeyingi maqola Буюк имомларга қаратилган маломатларни бартараф этиш (11)


Сурхондарёдаги ЙТҲда ҳайдовчи автомобилга қўшилиб ёниб кетди | Qalampir.uz\nСурхондарёдаги ЙТҲда ҳайдовчи автомобилга қўшилиб ёниб кетди\n3-саҳифа\t22 Июнь 12:31 8158\nСурхондарёда Nexia-3 русумли автомобиль қарама-қарши йўлда ҳаракатланиб келаётган юк машинаси йўлига чиқиб кетди. ЙТҲ оқибатида енгил автомобиль ичида ҳайдовчиси билан ёниб кетган. Бу ҳақда ИИВ ЙҲХББ хабар бермоқда.\nҚайд этилишича, ЙТҲ жорий йилнинг 20 куни соат 03:00 атрофида Музработ тумани Дўстлик маҳалласи ҳудудидан ўтган 4-К 626 автомобиль йўлининг 30-километрида содир бўлган.\nNexia-3 русумли автомобиль ҳайдовчиси 100 метрлар чамасидаги маҳалладан чиқиб, чалғиш натижасида қарама-қарши йўлда ҳаракатланиб келаётган Shacman русумли юк машинаси билан тўқнашган. ЙТҲ оқибатида Nexia-3 да ёнғин чиққан, автомобиль ҳайдовчиси эса вафот этган.\nЮк машинаси ҳайдовчисининг сўзларига кўра, Nexia-3 25-30 метрдан ўзининг узоқни ёритиш чироқларини ёқган ҳолатда юк машинаси томон ҳаракатланиб келган. Юк машинаси ҳайдовчиси ҳам узоқни ёритиш чироқларини ёқиб, сигнал чалган аммо Nexia-3 йўлдан қочмаган. Натижада икки машина тўқнашган. ЙТҲдан сўнг юк автомобили ҳайдовчиси машинадан тушиб қараганда, Nexia-3 салони ёнаётган бўлган, ичида эса одам кўринмаган.\n20 Сентябрь 18:17 57244\n20 Сентябрь 13:55 45412\n20 Сентябрь 22:27 22633\n21 Сентябрь 12:00 21827\n21 Сентябрь 09:50 21764


«Барселона» Луис Суареснинг қизил карточкаси юзасидан CAS'га мурожаат қилишга тайёр - Zamin.uz\n10:48 / 09.02.2017\n«Барселона» раҳбарияти "Атлетико"га қарши Испания кубогининг ярим финал жавоб ўйинида Луис Суаресга кўрсатилган қизил карточкани бекор қилиш юзасидан жиддий ишга киришди, деб ёзади Std.uz сайти.\nУругвайлик футболчи баҳснинг 90-дақиқасида тўп учун курашда қўли билан рақибнинг юзига теккани боис майдондан четлатилганди. Суареснинг ўзи ва клуб вакиллари бу вазиятда футболчи атайлаб зарба бериш мақсадида ҳаракат қилмаганини таъкидлашмоқда.\nДастлаб «Барселона» футболчининг четлатилиши юзасидан Испания футбол федерациясига шикоят беради. Агар жамоа талаби қондирилмаса, каталонияликлар Федерацияга апелляция тартибида мурожаат қилади. Шунда ҳам «Барселона»га рад жавоби берилса, клуби Лозанна шаҳридаги Спорт арбитраж судига мурожаат қилмоқчи.\nЭслатиб ўтамиз, «Барселона» Испания кубоги финалига чиқди ва унда «Алавес»га қарши баҳс олиб боради. Луис Суареснинг қизил карточкаси бекор қилинмаса, футболчи финалда иштирок эта олмайди. “Замин” янгиликларини “Одноклассники”да кузатиб боринг\n"Барселона" Испания кубоги финалига чиқди\n8-02-2017, 07:27, Спорт\nИспания кубоги. 1/2 финалда «Барселона» «Атлетико»га қарши ўйнайди\n27-01-2017, 21:27, Спорт\n«Барселона» – Испания чемпиони!\n14-05-2016, 22:14, Спорт


«Ғурбатда ғариб шодмон бўлмиш эмиш…» - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 07 Ноябр 2018\tКӯришлар: 664\n. Лекин нимагадир руҳим анча тетик, бўлажак сафар қизиқиш уйғота бошлаганди. Барибир кечгача уйга бош суқа олмадим. Тушлик учун уйга кирганда, чой ичиб бўлгунча, юрагим сиқилиб кетганидан тановулимнинг таъмини сезмадим ҳам. Ўша куни шомдан кейин, Тоғай малимнинг ўзи йўқлаб келиб қолди. Эгнида қора чарм куртка, ўрис шапкасини бошига қийшиқ бостириб, сигарета сўрган ҳолда гап бошлади: -Ҳей, россиян отанг қани? Тайёргарликлар қалай? Зиқ бўлганинг йўқми? “Қўзи”ларнинг биринчи сафарида юраги озроқ увушади. Эътибор қилма, ўткинчи ҳолат. Ҳа, айтгандай. Онанг берган нарсанинг ҳаммасини ҳам олма. Ўзингга бир сидра усти-бош, ўртача ҳажмдаги сумкага егулик олволсанг бўлгани. Отанг келса, айт. Меникига чиқсин, - деди-да, сигарета қолдиғини туфлаб ташлади. Ва янгисини қутидан чиқариб, лаблари орасига қўндирди-да, чақмоқтош билан ўт олдириб, оғзидан паға-паға дуд чиқарганча дарвоза томон интилди. Тоғай малим, нафақат, ўзи чиқиб кетди. У менинг тинчимни ҳам олиб кетгандек, ўзимни қўярга жой тополмай қолдим. Ота уйининг қанчалик азиз эканини ўшанда ҳис қилдим. Лекин ўша ҳислар фақат “қўзи”ларга берилар эканми, кейинги йиллар маҳалламиз ва Москва шаҳри орасидаги фарқни билмай қолганман. Шундай қилиб, минг азобларда сафар куни ҳам етиб келди. Тўғрисини айтсам, кейинги кунлар вақт тезроқ ўтишини истаб қолдим. Нимагадир тезроқ уйдан чиқсам, юрак-бағримни эзаётган дард кўтариладигандек туюла бошлади. Сафарга чиқдик ҳам. Ўшанда, дарвозамиз олдида йиғилган кузатувчилар сурати ҳозир ҳам, кўз олдимда сақланиб қолган. Ота-онамнинг оқ фотиҳасини олиб, катта йўлгача пиёда жўнадик. Мен бир чақиримча масофага орқамачоқ юриб бордим, десамам бўлади. Бечора энамнинг йиғлаб қолгани кўз олдимдан ҳечам кетмасди. Марказий йўлга чиқиб, Душанбе шаҳрига, трактор мотори қўйилган ва ёнилғи иси анқиган“ПАЗ”икда, эрталаб соат ўн бирларда етиб келдик. Душанбе-Москва поезди юрмай қолгани учун, Хўжандга борадиганига миниб, жўнадик. Вагонга чиқиб, купега қадам қўярканман, хона ичининг танглигини кўриб, йўл ташвиши озроқ ёзган юрагим яна сиқилди. Бўсағада туриб қолганим учун Тоғай малим туртиб, ичкарига киришга ёрдамлашди. Сумкаларни жойлаштирдик. Жойимга чўзиларканман, шундай тор жойда тўрт кишининг қандай жойлашишини ўйлаганда, шундоғам сиқиқ юрагим тарс ёрилай дерди. Тоғай малимнинг гапига қараганда, Хўжанддан Қирғизистон ошиб, Бишкек-Москва поездига миниб олсак, марра бизники экан. У шом қоронғусидан кейин, вагон ресторанидан маст ҳолда келиб ётди ва хуррак ота бошлади. Мен вагон самоваридан чой дамладим-да, чегелдек билан тановул қилиб олдим. Ярим кечаси поездимиз Хўжанд шаҳрига кириб келди. Бошини чангаллаган Тоғай малим иккимиз тонгни, Хўжанд темир йўл вокзалида оттирдик. Эртасига Қирғизистоннинг Ўш шаҳрига борадиган автобусга чиқиб олганимизда, Москвага етгандек, жуда енгил ҳис қилдим, ўзимни. Остона ҳатлаб кўчага чиқмаган бола бўлганим учунми, билмадим, кейинги ўтган кунлар, йиллардек туюлса-да, Ўшга ўтадиган довоннинг гўзал манзараси камроқ бўлса ҳам баҳри-дилимни очди. Ён сўрида, оғзидан суви оққан устозим мудраб кетарди. Ўш шаҳрига ҳам етиб бордик. Келинглар, Тоғай малимнинг кирдикорини айтиб, таъбингизни тирриқ қилмайман. Қисқаси, Ўш шаҳрининг автовокзалида қирғиз милисаларининг қўлига тушиб, шаҳар ОВДсида уч кун туз тотмай ётдик. Ўшанда ўлсам керак, деб ўйлагандим. Лекин буниси ҳали ҳолва экан. Милисахона бошлиғининг бўлажак уйига бетондан пойдевор қуйиш кераклиги учун бизни панжарадан озод қилиб, унинг ҳовлисига олиб келишди. Агар тўрт хонали уйнинг пойдеворини арматура тўқиб, бетон қуйиб берсак, милиса бошлиғи бизни Бишкек-Москва поездига чипта олиб, чиқариб қўйишга ваъда берди. Бизга ўхшаб, иши милисага тушган қирғиз уста Толой бошчилигида иш бошладик. Ўн кунларда арматурани тўқиб, атрофини тахта билан беркитдик-да, цемент қабул қилиш мумкинлигини уй эгасига айтганда, у пича кутинглар деди. Бу орада Тоғай малимнинг эски бавосир касали қўзиб, ранги сарғайганча ётиб олган. Иш билан бўлиб, кунлар ўтганини сезмаган эканман. Бир неча кунлик бекорчиликдан зерикиб, ўлиб қолаёздим. Ҳисоблаб кўрсам, уйдан чиққанимга уч ҳафта ҳам бўлган йўғу, менга уч йил ўтгандек эди. Ана-мана деб, милиса бошлиғининг уйида ҳам йигирма беш кун қолиб кетдик. Уй эгаси милиса бўлса ҳам, камроқ лафзи бор экан. Айтганидай, Бишкек-Москва поездига чиқариб қўйди. Лафзининг камроқ деганим, чиптасиз миндирган эди. Лекин биз вагон ҳаётини бир кунам кўра олмадик. Қозоғистон чегара бекатида, чиптасизларни тушириб олиб, сўроқ-савол қилган бўлди-да, чўнтакни қоқиштириб қўйиб юборишди. Додимизни эшитадиган кимса топилмасди. Осмон узоғу ернинг қаттиқлигини ўшанда сезгандим. У кунларни эсласам, ҳозирам юрагим орқага тортиб кетади. Нималар билан шуғулланмадик, дейсиз. Мардикорлик қилдик, тиландигам. Кечалари ташландиқ уйларда тунадик. Менинг пана-панага ўтиб йиғлаш одатларимам аста-секин қолиб кетди. Ўшанда кўзимнинг ёши қуриб кетган, деб ўйлайман. Бу орада устозим ўғирлик қиламан деб, қўлга тушди-да, яхшигина таёқ ебам олди. Унинг чўтка монанд юзида, бир неча чандиқ жой қолганди, ўшанда. Август ойининг бошлари эди. Бир қозоқнинг уйида ишларканмиз, унинг чўлдаги дўстига хизматкор кераклигини айтиб, бизни уникига олиб борди. Уй эгаси фермер экан. Чўли биёбонда бир неча уйдан иборат қишлоқ чорвачилик билан шуғулланарди. У менинг тақводорлигимни кўриб, яхши муомалада бўлгани учун, Тоғай малим ҳам намозни бошлаб юборди. Мен бу Алтинбей номли қозоқнинг уйига ўрганиб қолдим. Нотўғри тушунманг. Бўй етган қиз-мизи йўқ эди. Кейинги ойлар ҳисобига, биринчи марта шу хонадонда қорним тўйиб овқат едим-да, ахир. Алтинбей бир ойлик маошимизни берган вақт устозим ўзича қанақадир режа тузган экан. Кейин билдим. У Алтинбейга икки кишилик маош устига, яна шунчасини қўшиб бер. Иккимизнинг биримиз Москвага етиб олсак, сенинг пулингни ҳам, шерикнинг йўл кирасини ҳам юборамиз деб, маслаҳат солди. Қозоқнинг мардлиги тутиб кетдими, рози бўлди. Москва шаҳрига етиб боришга етарли пулларни қўлига олган Тоғай малим: -Мен Алтинбейникида гаровга қоламан. Сен Москвага етиб ол. Ишлаб йўл пули юборарсан,- деди пулларни қўлимга тутқазаркан. Ҳозир айтганимдек, Алтинбей уйига бағир босиб қолгандим. Шунинг учун, устозимга ўзингиз кетаверинг дедим. У манзилга етганда, йўл пули юбориш эмас, шериги, қозоқнинг қўлида асир бўлиб қолганини эсданам чиқариб юборишини қаёқдан билибман. Тоғай малим кетганига бир ойдан ошди. Алтинбей билан бирга ноҳия марказига бориб, почтани сўроқладик. Фермернинг манзилига бирон хил хат-хабар келмаган экан. Кейинги ойларам дараги бўлмади. Шеригим борлигида Алтинбей бизни ошхона ёнидаги том уйга жойлаган эди. Тоғай малимнинг дараги чиқмай кетгач, мени сомонхонага, эси паст хизматкор Ирланнинг ёнига кўчирди. Ирлан анча ёшдаги одам бўлишига қарамай, эси пастлиги ёки беписандлиги учунми, ёш боладек кўринар эди. Қорни очми-тўқми, куйдирган калладек, иржайганча юрарди. Қишнинг асл совуқлари бошлангандан кейин, оғилга, сигирларнинг охурига кириб ётишимизга ижозат берди, уй эгаси. Бу чўлда чилла совуғи олтмиш градусга чиқиб кетар экан. Бедахонада, сомонга ўралиб ётган пайтимиз йигирма градусдан ошгани йўқ эди. Буғдой сомонини: чангли дейишади. Сомонхонада тунайдиган одам учун унинг қанчалик иссиққина кўрпага айланишини бошига тушгангина биларкан. Устозим билан тиланиб ўтказган кунларнинг олдида, Алтинбейнинг димоқ ёрар, тезак иси анқиган оғилхонаси жаннатнинг ўзгинаси. Чунки қорним тўқ. Устим бут. Охур бўлса ҳам, ётоқ жойим бор, дердим-да. Ота уйида эканимда, эрта-саҳар уйғотишаркан, эркаланиб кўрпага қайта ўранганча, пича мизғишнинг гашти бошқача эди. У кунларни элас-элас эсларканман, ўша воқеалар бошқа ҳаётимда бўлгандек ёки кимдандир эшитганимдек эди. Бўлмаса уйимизни тарк этганимга етти ой бўлганича йўқ. Кўчаларда тиланчилик қилганимда, шу тўғрида ўйлайвериб, роса йиғлаган эдим. Кейинги вақтлар дийдам анча қаттиқлашиб қолган эканми, бўлар-бўлмасга зерикмасдим. Ҳозир ўша воқеани мулоҳаза қилиб кўрсак, ўшанда мен: “Қўзи”дан “Қўчқор”га айлана бошлаган эканман. Бу жараён мен учун анча қимматга тушганди. Менинг ота уйидан чиққанимга тўққиз ой тўлган бўлса-да, Алтинбейнинг уйида етти ой қолиб кетдим. Қозоқ бойи қўрс муомала қилмаса ҳам, шеригим алдаб кетгани учун менинг бошқа таклифимни эшитишни ҳам хоҳламади. Қиш ўтиб қозоқ ерларида ҳам баҳор нафаси сезила бошлади. Шу кунларда Алтинбейнинг ёлғиз ўғли оғир касалликка чалиниб, ётиб қолганди. Уни кўрсатмаган жойи қолмади. Нафақат, ўзи яшайдиган, балки қўшни овулларга ҳам мол сўйиб садақа чиқарди. Эсига тушганда, намоз ўқийдиган Алтинбей шу кунларда жойнамоз устидан тушмай, соатлар давомида Қуръон тиловат қилиб ўтирарди. Кунларнинг бирида мен ва устозимни Алтинбейга йўлиқтирган дўсти ҳам, ”Тайота”сини миниб, касал боладан хабар олгани келди. Менинг ҳозирам шу ерда юрганимнинг сабабини сўраб билгандан кейин, Алтинбейни четга олиб ўтди-да, нималарнидир уқтираркан, узуқ-юлуқ эшитилган сўзлар орасидан, сарт, деганини илғадим, холос. Алтинбейнинг дўсти жўнаб кетди. У эса, кўзи ёшланган ҳолда, ёнимга келди-да: ”Ҳаким, Москвага юборайми ёки уйингга қайтасанми? Етти ойлик маошингга етти юз доллар бераман. Майли йўл пулини тўлайманам. Эртага Олмаотага борамиз. Хоҳлаган тарафингга учасан. Мендан рози бўлсанг бас”,- деди кўзларини рўмолчаси билан суртиб. Мен ҳангу манг бўлиб қолгандим. Қовоғидан қор ёғадиган одамга Худо қандай инсоф бердийкин, деб ўйларканман, бизни Алтинбейга йўлиқтирган қозоқнинг хизмати ўтганини сездим. Ирлан иккимиз ҳаммом қилиб чиққандан кейин, хўжайин совғаси – янги кийимларни кийиб, охирги тунни оғилда эмас, меҳмонхонада ўтказдик. Бомдодга турганда, қарасам Ирлан жойида йўқ. У бечора оғилхонада тунабди. Умрида биронтадан илиқ сўз эшитмаган кимса, одамдек яшашни ҳам билмаслиги аён бўлди. У хўжайиннинг сарупосини ҳам йўлакка ечиб ташлаб, ўзининг эски, тўқимга монанд кийимларини кийиб олибди. Эртасига Олмаотадан Душанбега учдим. Кечга яқин уйимизга кириб келдим-да, отамга берилган биринчи саволим Тоғай малим тўғрисида бўлди. Отамнинг айтишича, устозимнинг мен билан кетишида, судхўрдан олган қарзини ўз вақтида тўлай олмагани учун унинг уйини қарз берган одам олиб қўйибди. Кўчада қолган бола-чақаси пахта майдони ўртасида жойлашган шийпонда яшаркан. Шийпоннинг томини совхоз раҳбари пуллаб юборгандан кейин, чордеворнинг устига клёнка тутибдилар. Бу аянчли ҳолни кўрган отам уларни меҳмонхонамизга жойлабди. Қиш ўтгандан кейин, кунлар илиган пайт, шеригимнинг бола-чақаси яна шийпонга қайтиб кетибди. Тўғрисини айтсам, уйга қайтганда, Тоғай малимнинг уйига ўт қўяман, деб ўйлагандим. Бу аянчли аҳволни кўриб, хижолат чекдим. Ҳаммасини Ўзига солиб қўявер, деярди катта энам. Қари кампирнинг насиҳатларининг қанчалик чуқур маъноси борлигини ўшанда тушундим. Отамга ҳам, тўғри гапнинг ўрнига: -Устозим иккимиз Москвага ўн беш кунларда етиб бордик. Бошида бирга эдик. Кейин у бошқа томонга ўтиб кетди. Қиладиган ишимиз бўлса-да, шерикларим келаётгани учун менам бирга қайтдим, - дедим қизара-бўзара. Мен оборган етти юз доллар, ўша пайтлар катта пул эди. Ҳозирча, россияннинг биронтасиям бунча пул ишламаганини отам айтиб қолди. Бедарак кетганимга, уйдагилар анча қайғуришган экан. Мен боргандан кейин, ҳаммаси унут бўлди. Ёлғонга айланди. Эртасига, отам қўлимга битта «кўкча»ни тутқазаркан: -Тоғаймурод малимнинг оиласига обориб бер. У бечоранинг бизга катта ёрдами тегди-ку. Сенга, нафақат, дарс берган, узоқ ўлкаларнинг йўлини ҳам кўрсатди. Унинг оиласи вақтинча қийналиб қолганда кўмагимизни аясак инсофданмас. Қолаверса, бош-кўзимиздан садақаям, - деди мамнун ҳолда. Пулдаги сурат, Тоғай домламнинг бавосири қўзиган кундаги ҳолатини эслатарди нимагадир!\nБугун: 01-12-2020 02:05:08


«Sevimli»да техник хато туфайли ишқий саҳналар акс этган фильм эфирга узатилди. Телеканал раҳбарияти узр сўради\n«Sevimli»да техник хато туфайли ишқий саҳналар...\n16.07.2018 10:43 1 1470\nКеча, 15 июль куни «Sevimli» телеканалининг кечки эфирларида «Ҳурлиқо» фильми эфирга узатилди.\nФильмдаги қисқа эпизодларнинг бирида миллий менталитетимизга мос бўлмаган кадрлар акс этган ва ана шу саҳна кўплаб ўзбекистонлик томошабинларнинг эътирозига ва ижтимоий тармоқлардаги кенг муҳокамаларга сабаб бўлди.\n«Xabar.uz» мухбири ушбу масала юзасидан телеканал раҳбарияти билан боғланди.\n«Бу — техник хато туфайли юз берди. Фильмдаги айни шу саҳналар кесиб ташланиши лозимлигини айтганмиз, аммо техник ходимнинг хатоси билан ўша жойлари кесилмаган ва эфирга кетиб қолган.\nАлбатта, иш бор жойда хато бўлади. Аммо ҳеч ким бу хатони атайлаб қилмайди. Шунинг учун ҳам томошабинлардан йўл қўйилган техник хатоликни тўғри тушунишларини ва узр сўраймиз», — деди телеканал раҳбарларидан бири.\nАйтиш керакки, «Sevimli» телеканали бугунги кунда юртимиздаги телеканаллар орасида ўз мавқеи ва томошабинига эга телеканал ҳисобланади. Юзага келган техник хатолик эса уларнинг ижодий фаолиятига салбий таъсир кўрсатмайди, деган умиддамиз. Телеканал раҳбарларининг томошабинлардан узр сўрагани ҳам юртдошларимизга нисбатан бўлган ҳурмати белгисидир.\nфилм Sevimli TV\nМаданият 08/02, 14:56


Ногиронлиги бор шахсларнинг таълим олиши, ёш спортчилар ва йўл-транспорт ҳодисаларининг сабаблари ва оқибатлари қўмиталар йиғилишида атрофлича ўрганилди - Халқ сўзи\nНогиронлиги бор шахсларнинг таълим олиши, ёш спортчилар ва йўл-транспорт ҳодисаларининг сабаблари ва оқибатлари қўмиталар йиғилишида атрофлича ўрганилди\n19:19 12 Декабрь 2018 Сиёсат\nЭртага Тошкентда Олий Мажлис Сенатининг ўн еттинчи ялпи мажлиси ўз ишини бошлайди. Бугун кун давомида Сенат қўмиталарининг мажлислари бўлиб ўтди.\nКун тартибидан мамлакатимиз иқтисодий тараққиёти, унинг дунё давлатлари билан алоқаларини янада мустаҳкамлаш, инсон ҳуқуқ ҳамда эркинликларини таъминлаш билан боғлиқ янги қонун ҳужжатлари муҳокамаси, юқори палата қошида иш олиб бораётган бир неча ишчи гуруҳлари ва комиссияларнинг йиллик ҳисоботини эшитиш каби масалалар ўрин олган. Сенаторлар 2018 йил давлат бюджети ижроси тўғрисидаги ҳисобот ва 2019 йилдаги бюджетнинг асосий параметрларини ҳам кўриб чиқади.\nХусусан, Фан, таълим ва соғлиқни сақлаш масалалари қўмитасининг мажлисида имконияти чекланган ёшларнинг таълим олиши учун яратилган шарт-шароитлар ҳолатини ўрганиш натижалари муҳокама қилинди.\nСўнгги икки йил мобайнида эҳтиёжманд инсонларнинг давлат томонидан қўллаб-қувватлаш тизимини тубдан такомиллаштиришга қаратилган ҳукуматнинг қатор қарорлари қабул қилинди. Олий таълим муассасаларига ногиронлиги бўлган шахсларни қўшимча давлат гранти квоталари асосида ўқишга қабул қилиш тартиби ишлаб чиқилди. Соғлиқни сақлаш вазирлиги ҳузуридаги Ногиронлиги бўлган шахсларни қўллаб-қувватлаш жамғармаси ташкил этилди.\nБироқ, олиб борилаётган ижобий ишларга қарамай, мамлакатимиз таълим соҳасида ушбу йўналишда қатор камчилик ва муаммолар ҳамон ўз ечимини кутмоқда. Хусусан, республика бўйича 9628 та умумтаълим мактабида таҳсил олаётган имконияти чекланган ўқувчилар тўғрисида статистик маълумотлар Халқ таълими вазирлиги томонидан юритилмайди. Бу эса, ўз навбатида, ўқувчиларнинг ногиронлик турлари ва гуруҳидан келиб чиқиб, таълим бериш усулларини кўриб чиқиш ҳамда такомиллаштириш имкониятини чекламоқда.\nМактабга қатнай олмайдиган имконияти чекланган болаларнинг уй шароитида ўқитилишига давлатимиз томонидан алоҳида аҳамият берилаётган бўлса-да, жойлардаги мутасаддиларнинг эътиборсизлиги оқибатида бу шаклда билим бериш жараёни сифатли ташкил этилмаяпти. Ўқитувчиларга белгиланган тартибда қўшимча ҳақ ва йўл ҳақи компенсацияси тўланса-да, ногирон боланинг уйига бориб доим ҳам дарс ўтилмаяпти. Мактаб директорлари, синф раҳбарлари ва ўқитувчилар “Жисмоний ёки психик ривожланишида нуқсони бўлган ҳамда узоқ вақт даволанишга муҳтож болаларнинг уйда якка тартибда таълим олишларини ташкил этиш тартиби тўғрисида”ги Низом талабларига тўлиқ риоя этмаяпти.\nҚолаверса, уйда якка тартибда таълим олувчи ўқувчиларни зарур ўқув қуроллари билан таъминлаш ишлари йўлга қўйилмаган. Бундай шаклда таълим олган ўқувчиларнинг олий таълим муассасаларига ўқишга кирганлиги тўғрисида статистик ва таҳлилий маълумотлар юритилмаслиги уйдаги таълимининг сифат даражасини аниқлаш имконини бермаяпти.\nЗарур асбоб-ускуналар ва эшитиш мосламаларининг чет элдан қиммат нархларда келтирилиши, уларни ишлаб чиқаришнинг мамлакатимизда йўлга қўйилмагани таълим муассасаларининг моддий-техник базасини кучайтириш имконини бермаяпти. Бу йўналишда мутасаддилар томонидан Республика маҳаллийлаштириш дастурларига тегишли бандлар киритилса ва уларнинг ўзимизда ишлаб чиқарилиши йўлга қўйилса, кўплаб муаммолар ҳал этилиши мумкинлиги айтилди.\nШунингдек, мажлисда Олий ва ўрта махсус таълими вазирининг ҳамда Халқ таълими вазири ўринбосарининг муҳокама этилаётган масала юзасидан ахбороти эшитилди.\nМажлис якуни бўйича муҳокама этилган масала юзасидан Бош вазир ўринбосари А. Абдуҳакимовга парламент сўровини юбориш тўғрисида қарор қабул қилинди.\nЁшлар, маданият ва спорт масалалари қўмитасининг мажлисида эса “Ёшларга оид давлат сиёсати тўғрисида”ги Қонуннинг Жисмоний тарбия ва спорт вазирлигидаги ижроси юзасидан ўтказилган ўрганишлар натижалари таҳлил қилинди.\nСпорт турлари бўйича жорий йилнинг ноябрь ойига қадар 84 мингдан зиёд спорт мусобақаси ташкил этилди, улар туман, шаҳар, вилоят ва республика миқёсида ўтказилган. Улар орқали миллий терма жамоа аъзолари таркибига кўплаб ёш иқтидорли спортчилар саралаб олинган.\nЎрганишлар давомида соҳага оид бир қатор камчиликлар ҳам аниқланган. Хусусан, спорт йўналишидаги таълим муассасаларини тамомлаган ёшларнинг бандлигини таъминлашда сусткашликка йўл қўйиляпти. Масалан, республикадаги 15 та ихтисослаштирилган олимпия захиралари мактаб интернатини кейинги икки йилда жами 3216 нафар спортчи тамомлаган. Улардан 1984 нафари иш билан таъминланган, 785 нафари юртимиздаги олий таълим муассасаларида, 95 нафари хориждаги олий таълим муссасаларида ўқишни давом эттираётган бўлса, 256 нафари иш ёки ўқиш билан таъминланмаган.\nМамлакатимизда спорт соҳасидаги кадрларга эҳтиёж мавжудлиги инобатга олинса, битирувчиларнинг кейинги тақдири юзасидан мониторинг ишлари самарали ташкил этилмагани ойдинлашади.\nВазирлик томонидан профессионал спортчилар билан ишлашда самарали тизим йўлга қўйилган бўлса-да, аҳолини оммавий спортга жалб этиш, айниқса, ёшларни жисмоний тарбия ва оммавий спорт билан шуғуллантириш ишлари етарли даражада йўлга қўйилмаган. Дарсдан ташқари вақтларда таълим муассасаларидаги спорт объектларидан барча ёшдаги одамларнинг фойдаланиши ташкил этилмаган.\nЖойлардаги бўш турган хусусий объектлар негизида аҳолини оммавий спортга жалб қилиш учун имтиёзли хизмат кўрсатувчи спорт марказларини ташкил этиш, таълим муассасаларидаги спорт залларида ҳамда бўш турган объектларда спорт секцияларини очиш бўйича ташкилий чора-тадбирларни амалга оширишда сусткашликка йўл қўйилмоқда.\nМажлисда ўрганиш давомида аниқланган камчиликларнинг сабаблари атрофлича таҳлил қилиниб, уларни бартараф этиш юзасидан фикр-мулоҳаза ва тавсиялар билдирилди.\nМудофаа ва хавфсизлик масалалари қўмитасининг мажлиси доирасида “Автомобиль йўлларида йўловчилар хавфсизлигини таъминлашнинг долзарб масалалари: амалиёт ва истиқболдаги вазифалар” мавзусида давра суҳбати ташкил этилди.\nЎтган йиллар давомида автомобиль йўлларида йўловчилар хавфсизлигини таъминлаш тизими тубдан қайта кўриб чиқилиб, ушбу йўналишда Бош прокуратура, Ички ишлар вазирлиги, Автомобиль йўллари давлат қўмитаси, “Ўзавтотранс” агентлиги ҳамда бошқа тегишли идора ва ташкилотлар билан ҳамкорликда бир қатор амалий ишлар қилинган.\nБиргаликда олиб борилган тизимли ва изчил сиёсат натижасида 2018 йилнинг 9 ойи давомида 2017 йилнинг шу даврига нисбатан республика ҳудудида содир этилган йўл-транспорт ҳодисалари 9,7 фоизга, уларда ҳалок бўлганлар сони 7,8 фоизга, жароҳатланганлар сони 12,2 фоизга камайган.\nБироқ, эришилган натижаларга қониқиб бўлмайди. Бу йўналишдаги фаолиятни кучайтириш мақсадида жорий йилнинг сентябрь ойида йўл-транспорт ҳодисаларининг содир этилиш омиллари ва бунга имкон яратаётган шарт-шароитлар аниқланиб, уларга барҳам бериш борасида Бош прокурор ва Ички ишлар вазири томонидан қўшма фармойиш имзоланди. Унга кўра, ҳудудий ишчи гуруҳлар томонидан жойларда 2018-2022 йилларда Ўзбекистон Республикасида йўл ҳаракати хавфсизлигини таъминлаш концепцияси ижроси ва соҳага алоқадор бошқа норматив-ҳуқуқий ҳужжатлар ижроси ўрганилди. Бу жараёнда айниқса, автотраспорт воситаларининг техник ҳолатига аҳамият берилди. Аниқланишича, 2017 йил ва жорий йилнинг 9 ойида жами 700 мингга яқин автотранспорт воситаси мажбурий техник кўрикдан ўтмаган. Ваҳоланки, йўлда рўй берган, бир қарашда арзимасдек туюлган носозлик нохуш оқибатларга олиб келиши мумкинлиги барчага маълум.\nШу муносабат билан тадбирда автоулов эгалари ва ҳайдовчиларининг мазкур масала юзасидан масъулиятини ошириш, зарур бўлса, тегишли қоидаларга ўзгартиш киритиш лозимлиги айтилди.\nАнжуманда ҳайдовчилар томонидан белгиланган тезликни ошириш, маст ҳолда автотранспорт воситасини бошқариш каби қоидабузарликларнинг кўпайиши оқибатида Жиззах, Навоий, Қашқадарё, Андижон каби қатор вилоятларда нохуш воқеалар кўпайгани қайд этилди. Шу муносабат билан республикамиз ҳудудида транспорт воситаларининг ҳаракатини назорат қилишнинг самарадорлигини ошириш, айниқса умумий фойдаланиладиган халқаро, давлат ва маҳаллий аҳамиятга эга автомобиль йўлларида хизмат ўтаётган ходимларнинг масъулиятини янада кучайтириш зарурлиги билдирилди.\nШунингдек, барча мавжуд йўл белгиларини замонавий юқори интенсив (нур қайтарувчи) қопламали йўл белгиларига алмаштириш, халқаро ва давлат аҳамиятдаги автомобил йўлларига йўл қатнов қисмини иккига ажратиб турувчи бетон ва темир тўсиқларни ўрнатиш ишларини давом эттириш чораларини кучайтириш зарурати таъкидланди.\nБарча кўриб чиқилган масалалар бўйича тегишли тавсиялар қабул қилинди.\nБюджет ва иқтисодий ислоҳотлар масалалари қўмитасининг мажлисида сенаторлар томонидан Ўзбекистон Республикасининг 2019 йилги Давлат бюджети, давлат мақсадли жамғармаларининг бюджетлари ҳамда солиқ ва бюджет сиёсатининг асосий йўналишлари муҳокама қилинди.\nМамлакатимизнинг келгуси йилга мўлжалланган энг муҳим молиявий ҳужжати Ҳаракатлар стратегиясида белгиланган вазифалар, Президентимизнинг “Ўзбекистон Республикаси солиқ сиёсатини такомиллаштириш концепцияси тўғрисида” Фармонида кўзда тутилган ўзгаришлар асосида ишлаб чиқилган.\nУнга кўра, аввало мамлакатда макроиқтисодий барқарорликни таъминлаш, иқтисодиётга солиқ юкини камайтиришга хизмат қилади. Шу билан бирга солиққа тортишнинг умумий тизими бўйича тўловларни амалга ошираётган хўжалик юритувчи субъектлар ўртасида солиқ юки борасидаги номутаносиблик бартараф этилади.\nШунингдек, Сенатнинг қонунчилик ва суд-ҳуқуқ масалалари қўмитаси, Аграр, сув хўжалиги масалалари ва экология қўмитаси, Халқаро муносабатлар, ташқи иқтисодий алоқалар, хорижий инвестициялар ва туризм масалалари қўмитаси , Маҳаллий ҳокимият вакиллик органлари фаолиятини кучайтиришга кўмаклашувчи комиссиясининг йиғилишларида кун тартибига доир масалалар кўриб чиқилди ва тегишли қарорлар қабул қилинди.


Россия президентининг матбуот котиби Дмитрий Песков Беларусь пойтахти Минскда қўлга олинган россияликлар ҳақидаги саволга жавоб қайтарди.\nБу борада ўтказилган матбуот анжуманида Песков қўлга олинганлар Россия фуқаролари бўлганини тасдиқлади: «Биласизми, биз бу борада тўлиқ маълумотга эга эмасмиз. Айтишим мумкин бўлгани шуки, Россиянинг 33 фуқароси Беларусда қўлга олинган ва яна 200 киши қидирувда. Россияликлар қўлга олишга сабаб бўладиган қандайдир ҳаракат қилгани ҳақида маълумотга эга эмасмиз.\nБиз ҳам Беларусь расмийларининг бу россияликлар мамлакатда президентлик сайловлари олдидан вазиятни издан чиқаришда алоқадорлиги ҳақида гапларини эшитдик. Бу борада қўшимча маълумотга эга эмасмиз. Бугун бизнинг элчи ТИВ ва Беларусдаги ҳамкасби билан бу борада гаплашади. Россия фуқароларининг ҳуқуқлари қонун доирасида ҳимоя қилинишига умид билдирамиз.\nБу қандайдир ташкилот вакиллари ва улар Россия томонидан юборилгани ҳақида гапирилмоқда. Лекин бу ҳақда гап бўлиши мумкин эмас. Россия ва Беларусь иттифоқчи давлатлар, яқин иттифоқчилар».\nПесков Россия ва Беларусь президентлари ўртасида телефон суҳбати бўлиб ўтиши мумкин ёки йўқлиги ҳақида саволга жавоб берди: «Ҳозирча режада бундай гап йўқ. Минск ва Москва ўртасида жуда кўп алоқа каналлари бор, хусусан ҳуқуқ-тартибот органлари ўртасида ҳам. Мана шу каналлар вазиятни ўзаро муҳокама қилишлари етарли бўлади».\n«Коммерсантъ ФМ» радиоси мухбири Песковга бу ишларнинг сайловга қанчалик алоқаси борлиги ҳақида савол берди. Кремль матбуот котиби эса экспертлар вазиятдан хабардор эмаслигини айтди: «Бир нарсани тушунишингиз керак, экспертлар вазият ҳақида ҳеч нарса билмайди-ку. Ҳали биз тўлиқ маълумотга эга эмасмиз, экспертларнинг умуман ҳеч нимадан хабари бўлмаса керак. Шу боис бу масалада эҳтиёт бўлиб гапириш керак».\nПесковдан қўлга олинганлар Донбассдаги жангларда қатнашгани ва уларнинг ярми «Вагнер» хусусий ҳарбий компанияси вакиллари экани ҳақида сўрашди: «Беларусь ОАВида қўлга олинганларнинг ярми «Вагнер»нинг ёлланма жангчилари экани ҳақида ёзилди. Айтингчи, Россияда «Вагнер»ни Донбассдаги ҳаракатлари учун таъқиб қилишмайди?».\nПесков бу саволга кутилмаган тарзда жавоб қайтарди: «Тушунарли. Айтингчи, «Вагнер» нима ўзи? Россияда юридик жиҳатдан, де-юре ХҲК «Вагнер» деган тушунча йўқ. Хусусий ҳарбий компания нима у ўзи? Масалан, хусусий қўриқлаш корхонаси бор. Аммо Россия қонунчилигида хусусий ҳарбий компания деган тушунча йўқ».\nМатбуот анжуманининг қолган қисми қисқа савол ва жавоблар кўринишида ўтди.\n«Эхо Москва»: Сиз де-юре бунақа нарса йўқ деяпсиз, лекин аслида Россияда айни дамда хусусий ҳарбий компаниялар фаолияти сир эмас. Ёки Кремль бундай компаниялар мавжудлигини сезмаяптими?\nПесков: Шахсан мен хусусий ҳарбий компаниялар мавжудлиги ҳақида билмайман. Бу ҳақда менда маълумот йўқ.\n«Эхо Москва»: Беларусда эса шахсан мамлакат президентининг ўзи Россияда жойлашган «Вагнер» хусусий ҳарбий компания ҳақида гапирди.\nПесков: Шунинг учун ҳам биз бу ҳақда маълумот кутяпмиз.\n«Эхо Москва»: Демак, Беларусь томони мамлакат раҳбарлари ўртасидаги каналлар орқали Россия томонига бу борада ҳеч қандай маълумот етказмаган?\nПесков: Бу борада юқорида айтилганидек элчимиз мулоқот олиб боряпти. Шу боис ҳозир бирор нима дея олмайман.\n«Эхо Москва»: Россия томони бу бир хил кийимдаги одамлар Беларусь ҳудудида нималар билан шуғуллангани ҳақида маълумотга эгами?\nПесков: Тушунинг, Кремлда бу ҳақда ҳеч қандай маълумот бўлиши мумкин эмас. Россия ва Беларусь фуқаролари бемалол икки мамлакатда ҳам юра олишади. Россия ҳудудида ҳам бир хил кийинган, ўзини ноодатий тутадиган, алкоголь истеъмол қилмайдиган (Минск яқинида қўлга олинган 33 нафар россияликка айнан шундай таъриф берилганди) кўплаб беларусларни учратишингиз мумкин. Аммо бу улар қандайдир ноқонуний иш билан шуғулланишяпти дегани эмас. Шу учун биз ҳам фуқароларимиз Минскда нима қилгани, у ерда нима билан банд бўлгани ҳақида маълумот кутяпмиз.\nУНИАН: Бу инсонлар қўлга олинишининг асосий сабаби Донбасс ва Суриядаги ҳарбий ҳаракатларда иштирок этгани. Нега бу одамлар ҳарбий ҳаракатларда қатнашгани учун қонунга мувофиқ таъқиб этилмайди?\nПесков: Сиз афтидан мендан кўпроқ маълумотга эгасиз. Менда улар нега қўлга олингани ҳақида маълумот йўқ.\nУНИОН: Майли, улар нега Россияда таъқиб қилинмаяпти?\nПесков: Нима учун таъқиб қилиш керак?\nУНИОН: Донбассдаги ҳарбий ҳаракатларда қатнашгани учун.\nПесков: Улар бундай ҳаракатларда қатнашганини сизга ким айтди? Менимча, бу борада айтишим мумкин бўлган ҳамма нарсани айтдим.\n«Эхо Москва»: Захар Прилепин қўлга олинганлар орасида ўз вақтида у билан бирга Донбассда жанг қилган одамлар ҳам борлигини айтди.\nПесков: Буни инобатга оламиз.


Қуролланган солиқчилар Криштиану Роналдунинг яхтасида текширув ўтказди - Darakchi\nСПОРТ 13.07.2017, 14:53\nИспания солиқ инспекцияси қошидаги божхона департаменти вакиллари “Реал Мадрид” форварди Криштиану Роналдунинг яхтасида текширув ўтказди.\n“Реал” клуби етакчиси айни пайтда Балеар оролларида ҳордиқ чиқаряпти. Божхона ходимлари футболчи ҳомиладор рафиқаси билан ресторандан яхтага қайтган бир пайтда пайдо бўлишган. Улар бир ярим соат мобайнида ижарага олинган яхтада тинтув ўтказишган.\nЭслатиб ўтамиз, португалиялик футболчи ўзининг имидж ҳуқуқидан оладиган даромадларидан солиқ тўламаганликда айбланмоқда. Роналду тўлашни истамаётган сумма 14,7 млн еврони ташкил этади. Ушбу иш юзасидан суд 31 июль куни бўлиб ўтади.


Дарё саватчаси (Corbicula fluminalis)\nЗарафшон д. қайирлари. Ўзбекистондан ташқарида: Туркманистон, Озарбайжон, Эрон, Сурия, Исроил.\nТекисликлардаги чучук сувли сойлар. Чуқурлиги 1,5 метргача бўлган лойқали жойларда яшайди.\nОлдинлари кўп учрар эди, кейинги ўн йиллар давомида кескин камайиб, баъзи жойларда бутунлай йўқ бўлиб кетган.\nКам ўрганилган. 5-6 йил яшайди. Тухум қўяди. Чириндилар билан озиқланади. Сувни тозалаш хусусиятига эга.\nСув сатҳининг кескин ўзгариши, хўжалик фаолияти оқибатида уларнинг ифлосланиши, чиғаноқлар йиғиш.\nЯшаш тарзи ва ареалини мукаммалроқ ўрганиш, яшаш маконларининг муҳофазасини ташкил қилиш, сув ҳавзалари гидрорежимини бир маромда сақлаш, ифлосланишдан муҳофаза қилиш, чиғаноқлар йиғишни тақиқлаш.


Олимпия ҳаракати ҳамкорлари спортчиларни қўллаб-қувватлашмоқда – O'zbekiston milliy paralimpiya assotsiatsiyasi\nCoca-Cola компанияси Олимпиячи спортчиларни бундан кейин ҳам қўллаб- қувватлаш мажбуриятини олди. Компания “Токио-2020” Олимпия ўйинлари кўчирилганидан кейин ҳам Халқаро олимпия қўмитасининг (ХОҚ) ҳомийси бўлиб қолди ва коронавирус пандемияси шароитида ХОҚнинг молиявий барқарор бўлишини таъминлаяпти.\nКомпания июль ойида яна 8 нафар америкалик спортчи, шу жумладан гимнастика юлдузи Симона Байлз ва сузувчи Мисси Франклин билан ҳомийлик битими имзолади. Бу билан Coca-Cola ҳомийлик қилаётган спортчилар сони 14 тага етди.\nCoca-Cola компаниясининг спортчиларни қўллаб-қувватлашга ажратган умумий маблағи 100 миллион АҚШ долларини ташкил этади.\nИюль ойида “Atos” компанияси МОҚ билан ҳамкорликни 2024 йилгача узайтириб, спортчиларни ва умуман Олимпия ҳаракатини доимий қўллаб-қувватлаб бориши тўғрисида баёнот берди.\n“P&G SK-II” косметика бренди эса спортчилар билан ҳомийлик тўғрисидаги битимини 2021 йилгача узайтирди. Шунингдек, ташкилот Олимпия ҳаракатидаги ҳамкорликни 2028 йилгача узайтириб, спортчилар ва умуман умумжаҳон Олимпия ҳаракатини доимий қўллаб-қувватлаб бориши тўғрисида маълум қилди. Компания Халқаро олимпия қўмитаси, Халқаро Паралимпия қўмитаси ва “Athletes for Good Fund” билан ҳамкорликда спортчиларнинг Олимпия ва Паралимпия ўйинларида иштирок этишларини қўллаб-қувватлашга йўналтирилган грантлар тақдим этишни бошламоқда.\nБирлашган кураш дунёси реферилар учун вебинар ташкил қилади


Оқсаройда кўргазмалар зали ишга тушади — birinchi-prezident.uz\nЎзбекистон Республикаси Биринчи Президенти Ислом Каримов таваллудининг 80 йиллигига бағишлаб, Оқсаройда илк бор кўргазмалар зали ўз фаолиятини бошлайди. Бу ҳақида 12 январь куни Ислом Каримов номидаги илмий-маърифий ёдгорлик мажмуасида бўлиб ўтган матбуот анжуманида маълум қилинди.\nҲозирда Биринчи Президент Ислом Каримов таваллудининг 80 йиллигини кенг нишонлаш учун қизғин тайёргарлик ишлари олиб борилмоқда. Аввал хабар берганимиздек, Биринчи Президент фаолият олиб борган Оқсарой қароргоҳида кўргазмалар зали, кутубхона ва музей ишга тушиши режалаштирилган. Кўргазмалар зали Биринчи Президентнинг таваллуд айёми арафасида жорий йилнинг 30 январь куни иш бошлайди. Кўргазмалар зали 3 қисмдан иборат: Катта зал, кичик зал ва очиқ зал.\nКўргазмалар зали барча учун ўз эшикларини очади. Меҳмонлар экспозициялар орқали Ислом Каримов сиймоси гавдалантирилган тасвирий санъат намуналари, турли асарлар билан танишиш имконига эга бўлишади. Шунингдек, Биринчи Президент ҳаёти, иш фаолияти акс эттирилган кўплаб фотосуратлар намойиши ҳам намойиш этилади.\nШунингдек, Оқсарой ҳудудида махсус боғ зонаси ҳам барпо этилади. Ислом Каримов номидаги илмий-маърифий ёдгорлик мажмуаси вакилларининг сўзларига кўра, Биринчи Президентнинг бош қароргоҳи ҳисобланган Оқсарой мустақил Ўзбекистон асосчиси Ислом Каримов ҳаёти ва босиб ўтган йўллари билан янада яқинроқ танишишга имкон берувчи мукаммал мемориал масканга айланади.


Ўзбекистон миллий терма жамоасида фаолият юритган хорижлик мураббийларни биласизми? / CHAMPIONAT.asia\n18:30Карикатура: Бартомеу Мессининг МСН'ни қайтариш режасини бузди 0 18:08"Атлетико" "Манчестер Сити"нинг 85 миллион евролик таклифини рад этди 0 17:50Про лига. "Зомин" ўз уйида "Оқ-тепа"ни мағлуб этди 7 17:46Артета Ўзилнинг нега ўйнамаётганлиги ҳақидаги саволга жавоб берди 0 17:23Пьяничдан Месси ва Роналдудан бирини танлаш сўралди 11 16:57Суарес "Атлетико" ҳақида: "Барса" ва "Реал"га рақобатлашадиган клубга ўтишга тайёрман деб ҳисобладим. Кўплаб таклифлар бўлганди" 11 16:54Абдуллоҳ Олимов: "Андижон"ни Суперлигада олиб қолиш учун бор кучимизни ишга соламиз" 2 16:35Алькантара "Ливерпуль"да Клопп ярим ҳимоясининг идеал бўлаги бўла оладими? 4 16:23Юлиан Дракслерга РПЛ клублари қизиқмоқда 1 16:16Olamsport: Конор қайтди, Чимаев Адесаньяга жавоб қайтарди ва бошқа хабарлар 0 15:55Иньеста "Барселона"га қайтишни хоҳламоқда 9 15:32Карикатура: "Челси"нинг трансферлар ойнасидаги навбатдаги трансфери - Менди 4 15:10Аллегри "Рома"ни бошқариши мумкин 1 14:48"Интер" Эриксен учун 27 млн евро олмоқчи 3 14:47Бош мураббийсиз ўтган ўйин, ғалаба ва плей офф йўлланмаси. "Шаҳр Ходро" - "Пахтакор" баҳсидан ГАЛЕРЕЯ 6\nЎзбекистон миллий терма жамоасида фаолият юритган хорижлик мураббийларни биласизми?\nТеглар : Валерий Непомняший Ўзбекистон МТЖУбиража Вега Да СильваХанс Юрген ГёдеВладимир Сальков\nШу вақтга қадар миллий терма жамоамизни 22 нафар мураббий бошқарди.\nУларнинг аксарияти ўзимизнинг маҳаллий мутахассислар ҳисобланади. Бироқ, тарихда муваффақиятга эришиш учун хорижлик мураббийларга ҳам эҳтиёж сезилган. Бугун шу ҳақида батафсил сўз юритамиз.\nУбиража Вега Да Силва – ёши катта мухлислар бу мутахассисни жуда яхши танишади. Бразилиялик мураббий 1997 йилда “Пахтакор” мураббийига айланади. Унинг қўл остида жамоа совринларга эга чиқди. Мамлакат чемпиони бўлди. Ўзбекситон миллий терма жамоаси бош мураббийи Рустам Мирсодиқов қониқарсиз натижалар сабаб истеъфога чиқарилгач, унинг ўрнига Вега Да Силвани таийнланди. У ЖЧ – 1998 саралаш босқичининг сўнги икки турида жамоани бошқарди. Тошкентда Қозоғистон йирик 4:0 ҳисобида таслим этилган бўлса, сафарда БАА билан муроса кўчаси танланди. 1998 йил Таиландда ўтказилган Осиё ўйинларида ҳам жамоани ушбу мураббий майдонга олиб тушди. Гуруҳ босқичида аъло натижа қайд этдик. Бироқ, кейинги босқичда Али Даи сардорлигидаги Эронга йирик ҳисобда енгилдик. Дарвоқе, миллий жамоамиз тарихидаги энг йирик ғалаба айнан Да Силванинг даврида қўлга киритилди. Осиё ўйинларида Мўғулистон 15:0 ҳисобида мағлуб этилганди. Форсларга мағлуб бўлганимиздан сўнг мураббийга чиқиш эшиклари кўрсатилди.\nПавел Садирин – Россиялик таниқли ва тажрибали мутахассис, ўз вақтида Россия терма жамоасига устозлик қилганини билсангиз керак. 2000 йилнинг март ойига келиб миллий жамоа бошқаруви Садирин ихтиёрига топширилади. У футболчиларимизни ўша вақтда одат тусига айланган Таиланд сафарига олиб боради ва Исроил билан ўртоқлик учрашувида ижоби натижани таъминлай олмайди. Шу ўйиндан икки ҳафта ўтмай туриб Садирин ўз хоҳишига кўра кетади. Ушбу кутилмаган ўзгариш юзасидан берилган расмий изоҳга мувофиқ, Павел Фёдрович ЦСКА таклифини рад эта олмаган экан.\nВладимир Сальков – 2000 йилги шармандали Осиё кубогидан сўнг федерацияда катта ўзгаришлар бўлади. ЎФФ бош котиби Зокир Қурбоновнинг ўрнида Бахтиёр Раҳиимов иш бошлайди. У эса ўз навбатида миллий жамоани тубда ислоҳ қилади. Бош мураббийликка Россиядан Владимир Сальковни таклиф қилади. Унинг кетидан бир қатор хорижлик футболчилар (Алексей Дионисиев, Владимир Маминов, Олег Пашинин, Алексей Поляков, Георгий Георгиев) маҳаллийлаштирилади. Владимир Сальков бошчилигидаги Ўзбекистон терма жамоаси 2001 йил Малайзияда ташкил этилган "Мердека кубоги"да иштирок этганди. Бахтиёр Ҳамидуллаевнинг сўнги дақиқаларда урган “олтин голи” ғолиблик олиб келганди. ЖЧ–2002 саралаш ўйинлари Тошкент ва Уммонда бўлиб ўтади. Терма жамоа ҳал қилувчи баҳсларда муҳим очколарни қўлдан бой беради. Чарм тўп усталаримиз Уммон билан учрашувда 2:0 ҳисобида олдинда бораётиб, якунда 2:4 ҳисобида мағлуб бўлишади. Бу эса Сальковнинг истеъфосига етарли бўлди. Очиғи, Сальковни кўпчилик ўта қаттиқўл, талабчан ва жаҳлдор мураббий сифатида эслайди. У матбуот анжуманларида журналистларни ва футболчиларни очиқичасига танқид қиларди.\nЛеонид Остроушко – Қозоғистонлик мураббий терма жамоага биргина учрашувда устозлик қилган. Сальков кетгач ЖЧ–2002 саралаш босқичини тугатиш унинг ёрдамчиси чекига тушади вқа Хитой билан кечган Тошкентдаги учрашувда Остроушко бошчилик қилди. Ўша ўйин Николай Ширшовнинг ажойиб голи билан барчанинг ёдида қолган. Леонид Константинович бунга қадар “Навбаҳор”, “Дўстлик” жамоалари билан муваффақият қозона олганди.\nХанс Юрген Гёде – Мундиалдан қуруқ қолган терма жамоамизни Равшан Ҳайдаров қабул қилиб олади. Тез орада мураббийлар штабида германиялик Юрген Гёде иш бошлайди. Умуман олганда ушбу мутахассис юртимизда ёмон фаолият юритмади. 2004 йилги Осиё кубогига жамоани яхши ва кўнгилдагидек тайёрлади. Таркибга ёшларни жалб қилишда айнан у жонбозлик кўрсатди. Чунки, бир йил олдин кичик жаҳон чемпионатида қатнашган ёшлар терма жамоасидаги футболчиларни яхши биларди. ЖЧ–2006 саралаши ҳал қилувчи палласида терма жамоа бош мураббийи сифатида эълон қилинди. Иккинчи босқичнинг биринчи даврасида жамоамиз кутилмаган мағлубиятларга учради. Саудия Арабистони билан Тошкентда дуранг, Кувайт ва Жанубий Корея билан учрашувлардаги омадсизликдан сўнг Гёде билан ўртадаги шартнома бекор қилинди.\nБоб Хафтон – Жамоа Германия мундиали саралашининг иккинчи даврасини Равшан Ҳайдаров устозлигида бошлайди. Аммо, муваффақиятсизлик давом этавергач футболимиз раҳбарлари зудлик билан англиялик Боб Хафтон билан келишувга эришишади. Тошкентда Қувайт билан барча нарсага ойдинлик киритувчи ўйинда жамоани бошқаради. Биринчи бўлимда 1:2 ҳисобида имкониятни бой бераётган футболчиларимиз, якунда ажойию камбэк кўрсатиб ғалабани тантана қилишади. Ушбу ғалаба вакилларимизга навбатдаги босқичга чиқиш учун Баҳрайн термаси билан икки ўтиш ўйинини ўтказиш учун имконият берди. Тошкентда ўтган ўйинда 1:0 ҳисобида олдинда бораётган эдик. Аммо, Тошимицу Йошида Сервер Жепаровнинг пенальтидан урган голини ҳисобга олмади. ФИФА эса малакасиз ҳакамни жазолайди ва натижани бекор қилиб ўйинни бошқатдан ўтказиш ҳақида қарор чиқаради. Қайтадан бўлиб ўтган беллашувда пойтахтдан 1:1 ҳисобидаги натижа билан қайтган баҳрайнликлар ўз уйида 0:0 ўйнаб сафарда урилган гол эвазига кейинги босқчига чиқади. Орадан бироз вақт ўтиб Боб Хафтон ҳам бўшатилади. Мураббий билан маош масаласида келиша олмаганимиз ҳақида турли гап, сўзлар юради.\nВалерий Непомняший – Ушбу инсон фаолияти давомида Камерун терма жамоасини мундиал сари етаклай олган. Шунингдек, шарқий Осиё мамлакатларидаги турли клубларда ишлаган. Немопнящининг бой тажрибаси ва малакаси инобатга олиниб терма жамоа рули ишониб топширилади. Бир вақтнинг ўзида “Пахтакор”да ҳам фаолият юритади. Унинг олдига терма жамоани 2007 йилги Осиё кубогига олиб чиқиш вазифаси қўйилади. Топшириқ аъло даражада бажарилади. Cаралаш босқичида терма жамоамиз айрим муаммоларга дуч келади. Биринчи турда уйда кучсиз Бангладеш йирик 5:0 ҳисобида мағлуб этилади. Иккинчи турда эса Қатардан 1:2 мағлуб бўлиб, қуруқ қўл билан қайтишади. Навбатдаги баҳсда эса Гонконг билан ўз майдонимизда дуранг ўйнаб аҳволимизни оғирлаштириб қўямиз. Сафарда эса 0:0 ҳисобидаги нурсиз дуранг ўйнаб қайтамиз. Қолган икки ўйинда уч очкони қўлга киритиб иккинчи ўрин билан финал босқичига йўлланма оламиз. Шундан сўнг маълум сабабларга кўра Валерий Кузьмич билан хайрлашилади.\nЭктор Купер – Аргентиналик ҳақида кўп ҳам гапирмоқчи эмасман. Сабаби, ушбу мураббийнинг кетганига бир йил ҳам бўлмади. Ўтган икки йил давомида бу инсон ҳақида кўп ва хўп фикрлар янгради. Купердан кўпчилик супер натижалар кутди. Лекин, бари биз ўйлагандек бўлмади. Унинг даврида терма жамоамиз анча заифлашди дея оламиз. Ҳар қандай рақибга тик боқадиган футболчилар ҳимоя ва эҳтиёткорликка урғу беришди. Хуллас, мураббийнинг қарашлари ва фалсафаси бизга мос тушмади. Журналистлар билан мулоқотда ўзини оқлашга ва гапни олиб қочишга уринарди. Саволларга аниқ жавоб бермасди. Фаластиндан кутилмаганда учралган мағлубиятдан сўнг танқидлар остида қолиб кетади. ЎФА ва Купер ўзаро келишган ҳолда ҳамкорликни тўхтатишади.\nЮрген Клопп Уилсон борасида бир қарорга келди 1\nИммобиле: “Клопп каби мураббийларни унутиб бўлмайди” 3


Жаҳон 11:30 / 08.04.2020 85626\nРоскосмосда Трампни космик ҳудудга дахл қилишда айблашди. Трамп имзолаган ҳужжатда космос инсониятга тегишли эмаслиги ва америкаликлар коинотда тадқиқотлар ўтказиш, ундаги ресурслардан тижорий мақсадда фойдаланиш ҳуқуқига эга бўлиши кераклиги келтирилган. АҚШ Давлат департаменти ва бошқа тегишли идораларга халқаро даражадаги керакли музокаралар ўтказиб, келишувлар имзолаш топшириғи берилган.\nТрамп имзолаган ҳужжатда АҚШ 1979 йил БМТ бош ассамблеясида давлатларнинг Ой ва бошқа коинот маконларидаги ҳаракатлари тўғрисидаги келишувни тан олмаслиги айтилган. 41 йил олдин имзоланган бу ҳужжатда, хусусан, Ой ва ундаги ресурслар кимгадир эмас, умуминсониятга тегишли бойлик экани айтилган.\n«АҚШ Марсга одам юбориб, фазогирларини Ойга қайтаришни режа қилаётган бир вақтда бу фармон космосдаги сув ва бошқа минераллардан фойдаланиш бўйича сиёсатимизни ифодалайди», дейди АҚШ миллий космик кенгаши ижрочи котиби Скотт Пейс.\nРоскосмос бош директори ўринбосари Сергей Савельев АҚШ раҳбариятини анъаналарни бузганликда айблади: «Коинотни мусодара қилишга даъво қилиб сайёралар ҳудудини эгаллашга уриниш мамлакатлар ўртасидаги алоқаларга таъсир қилади».\nРоскосмос раҳбари Дмитрий Рогозин твиттерда ёзишича, бу фармон орқали «Ой ва бошқа космик жисмларнинг АҚШга тегишли экани»ни кўрсатишга уринилган. Россия президентининг матбуот котиби Дмитрий Песков ҳам муҳокамага қўшилар экан, бу масала ҳақида фикр билдириш учун аввал унга юридик жиҳатдан баҳо бериш кераклигини айтган: «Бу коинотни хусусийлаштиришга уриниш экани ҳақида гапиришим қийин, лекин барибир ғалати қарор».\nОй тўғрисидаги келишув ва ўзлаштирмаслик принципи\nХалқаро космик ҳуқуқлар институти аъзоси Элина Морозованинг ВВС’га маълум қилишича, бу борадаги асосий ҳужжат космик жисмларни ўзлаштирмаслик принципи ҳисобланади, аммо коинотдаги ресурслар масаласи анча мураккаб.\n«Бу борада иккита асосий қараш мавжуд: бирида коинотни ўзлаштирмаслик принципи ундаги ресурсларга ҳам алоқадорлиги айтилади. Яъни, коинотдаги ресурсларни тижорий мақсадларда ишлатиш мумкин эмас, улардан фақат илмий текшириш ишларида фойдаланиш керак. Иккинчи қарашни қўлловчиларнинг фикрича, ўзлаштирмаслик принципи коинот ресурсларидан фойдаланмасликка алоқадор эмас», деб тушунтирди Морозова.\n«Ойга даъво қилиш» борасида эса иккита ҳужжатга қараш мумкин: Биринчи ҳужжат 1967 йилда АҚШ, СССР ва Британия томонидан имзоланган Ой ва бошқа космик жисмларда илмий текшириш олиб боришдаги ҳаракатлар келишуви. Иккинчи ҳужжат эса 1979 йилда имзоланган Ой ва бошқа осмон жисмларида ҳаракатлар бўйича келишув. Бу келишувнинг обрўси камроқ деса бўлади, чунки уни ратификация қилган 18 мамлакат ичида бирорта «катта еттилик» ёки БМТ Хавфсизлик Кенгашига аъзо давлат бўлмаган.\nҲар икки ҳужжатнинг мақсади Ойдан тинчлик йўлида фойдаланиш бўлган. Масалан, 1967 йилги келишувда «Ой ва бошқа осмон жисмлари ҳеч қанақасига миллий манфаатлар учун хизмат қилмаслиги» белгилаб қўйилган. Келишувни АҚШ ҳам имзолаган.\nКўриб турганингиздек, халқаро ҳуқуқ нормалари Ойдаги ресурслардан фойдаланиш учун АҚШга имкон бермайди. Ҳозирча деб турайлик, чунки Трамп Давлат департаментига халқаро музокара ўтказиш борасида кўрсатма берди. АҚШ учун эса имконсиздек кўринган ишларни бажариш янгилик эмас...\n23:53 / 17.05.2021 2853\n23:34 / 17.05.2021 833\n23:21 / 17.05.2021 3235\n23:19 / 17.05.2021 788\n23:17 / 17.05.2021 5542


Энг афзал ибодат – oliymahad.uz\n“Албатта, бу Қуръон энг тўғри йўлга ҳидоят қилур ва яхши амалларни қилувчи мўминларга, албатта, ўшаларга, улуғ ажр борлиги хушхабарини берур” (Исро, 9)\nАллоҳ таоло Ўзининг сўнгги илоҳий таълимотларини қамраб олган китоб – Қуръони каримни қиёмат кунигача инсониятни икки дунё саодатига элтиш учун, энг тўғри йўлга ҳидоят қилиш учун нозил этди. “Албатта, бу Қуръон энг тўғри йўлга ҳидоят қилур”.\nҚуръон ҳамма замон ва макондаги инсонларни ҳам бу дунё, ҳам у дунё саодатига ҳидоят қилади.\n“Биз Қуръонни мўминлар учун шифо ва раҳмат ўлароқ нозил қиламиз. У золимларга зиёндан бошқани зиёда қилмас”(Исро, 82).\nДарҳақиқат, Қуръони карим шифодир, Қуръони карим раҳматдир. Қуръони карим қалблардаги турли иллатларнинг-ҳиқду ҳасад, бахиллик, манманлик, мутакаббирлик ва бошқа касалликларнинг шифосидир. Қуръони карим турли ахлоқий, ижтимоий, иқтисодий, муомалавий ва бошқа касалликларга шифо бўлади.\nШунингдек, Қуръони карим мўминлар учун раҳмат ҳамдир. У ҳар бир нарсада-шахсий, ақидавий, оилавий, ижтимоий, сиҳҳий ва бошқа соҳаларда раҳматдир. Унга амал қилганлар ҳар тарафлама раҳматга сазовор бўладилар.\nҚуръон тиловати ҳар бир мўминнинг кундалик вазифаси бўлиши афзалдир. Уламоларимиз оддий кишилар учун ҳар куни бир порадан ўқиб туришни тавсия қиладилар. Шунда бир ойда Қуръони карим бир марта ўқиб чиқилади. Ҳар бир мўмин Қуръонни бошидан охиригача ўқишни ўрганиб, ундан бир порани кундалик вазифа қилиб олиши гўзал ишдир.\nҚуйида Расули Акрам алайҳиссаломнинг Қуръони карим фазли ҳақида айтган ҳадиси шарифларидан баъзиларини келтириб ўтамиз.\n«Набий соллаллоҳу алайҳи васаллам: “Қуръонга моҳир бўлган киши мукаррам, ўта яхши фаришталар билан бирга бўлади. Ўқиганда қийналадиганга икки ажр бордир”, дедилар”.Тўртовлари ривоят қилишган.\nУшбу ҳадиси шарифда Қуръони каримга моҳир бўлиш учун тарғиб қилинмоқда. Қуръони каримга моҳир бўлганлар учун олий мақом ваъда қилинмоқда. Қуръони каримга моҳир бўлганлар Қуръони каримга масъул қилинган Аллоҳ таолонинг ҳузурида мукаррам ва ўта ҳурматли фаришталар билан бирга бўлишлари таъкидланмоқда.\nУшбу маънолардан келиб чиқиб, ҳар бир мусулмон Қуръони каримни кўпроқ ўрганишга уриниши керак бўлади. Шунинг учун ҳам Қуръони каримни иложи борича кўпроқ ўқишга, кўпроқ ёд олишга, кўпроқ ўрганишга ва унга кўпроқ амал қилишга ҳаракат қилмоқ лозим.\n“Ким Қуръонни ўқиса ва унда бор нарсага амал қилса, унинг отасига қиёмат куни зиёси бу дунёдаги уйларда бўлган қуёшнинг зиёсидан ҳам яхшироқ бўлган тож кийдирилади. Энди бунга амал қилганга нима бўлишини ўзингиз билиб олаверинг”, дейилган.\nЯъни, Қуръони каримни ўқимаган отага шунчалик хурмат ва иззат бўлса, Қуръони каримни ўқиган ва унга амал қилганнинг ўзига қанчалар такрим ва ташриф бўлишини ҳар ким ўзи билиб олаверсин. Шундоқ бўлганидан кейин ҳар бир ота-она ўзининг ҳар бир боласига Қуръони каримни ўқитиши орқасидан қанчалик мартабаларга эришиши мумкинлигини ҳис қилган ҳолда таълим бериши лозим бўлади.\n“Бир одам: «Эй Аллоҳнинг Расули, қайси амал Аллоҳга энг маҳбуб?” деди. “Тушиши билан қайта жўнайдиган”, дедилар. “Тушиши билан қайта жўнайдиган нима?” деди. “Қуръонни аввалидан охиригача ўқиб келиб, тушиши билан яна бошдан жўнаб кетадиган”, дедилар”.\nАллоҳ таоло фарз қилган ибодатлардан кейинги энг афзал ибодат Қуръони карим тиловатидир. Шунинг учун Қуръони каримни аввалидан ўқиб охирига етиб, хатм қилган одам яна аввалидан бошласа, ушбу ҳадисда мадҳ қилинган сифатга эга бўлар экан. У Аллоҳга энг маҳбуб бўлган амални қилган бўлар экан. Тушиши билан қайта жўнайдиганган бандалар сафидан ўрин олар экан.\nКим Аллоҳ учун энг маҳбуб бўлган амални қилишни истаса, Қуръони каримни тиловатини пухта ўргансин. Уни аввалидан тажвид билан ўқиб келиб, хатм қилишга ва яна дарҳол бошидан тиловат қилишни бошлашга одатлансин.\nШунинг учун ҳам уламоларимиз ва машойихларимиз ўз шогирд ва муридларига ҳудди шу ишни доимий қилишга одатланиш тарбиясини берадилар.\n660000cookie-checkЭнг афзал ибодатno\nОлдингиНақшбандия машойихлари(5) Султон Боязид Бaстомий (Қоддасаллоҳу сирруҳу 4-қисм)КейингиНақшбандия тариқати асосий тамойилларининг методологик жиҳатлари